qundao/data-zh-poetry huggingface dataset:
次韵杨考功雪中见寄
作者：陆容
朝代：明

后土承天变，司寒应候严。同云低布野，密雪乱回檐。荡漾侵池灭，蒙茸拂树粘。阳和虽不竞，膏泽已冥沾。色眩将迷鹤，光遥欲妒蟾。渭沟秦弃粉，猗泽晋堆盐。颇惬瑶阶迥，仍愁蔀屋淹。猎原纷毻羽，织室漾轻缣。持节餐应苦，扃门卧实廉。绀园惊改观，碧岭讶颓尖。窘兔留新迹，多鱼伏有潜。入歌难和曲，爱舞漫窥帘。屑下粳辞硙，灰飞楮就炎。软红连日净，涨绿与春添。归骑银垂鬣，行人玉缀髯。微声疑霰杂，细转觉风恬。照晚分灯力，传更错漏签。六花千里遍，三白一冬兼。拟絮怜才逸，充茶觉味甜。炽炉身喜近，冻笔手慵拈。螟螣当深入，来牟预可占。冷魂冯酒唤，宁避老饕嫌。
次韵鼎仪东郊见寄
作者：陆容
朝代：明

归来无计买青山，身在从渠两鬓斑。朝退已忘迷柳院，梦回犹忆度榆关。衰年坐我书千卷，别墅无君屋数间。小巷闭门心自远，也知随处有商颜。
满江红·咏竹
作者：陆容
朝代：明
体裁：词

不种闲花，池亭畔、几竿修竹。相映带、一泓流水，森寒洁绿。风动仙人鸣佩遂，雨余净女添膏沐。未成林，难望凤来栖，聊医俗。
问华胄，名淇澳。寻苗裔，湘江曲。性孤高似柏，阿娇金屋。坐荫从容烦暑退，清心恍惚微香触。历冰霜、不变好风姿，温如玉。
用韵酬若庸
作者：陆容
朝代：明

未有闲情学圃农，醉乡吟社敢当冲。守官郎署成遗老，托去词林拟附庸。玄圃不遥当徙舍，酒泉无恙愿移封。闻君近日缘诗瘦，华发星星革带松。
留天宫寺
作者：陆容
朝代：明

闲游几日住天宫，窘步西斋雨又风。睡起床头书帙乱，兴来墙角酒瓶空。冥蒙野色迎寒碧，狼籍春痕吊落红。别后只应如杜老，袈裟棋局念旻公。
病中无寐用陆放翁韵
作者：陆容
朝代：明

愁来失却睡瞢腾，坐此萧条昔未曾。倾耳有声疑堕叶，委心无物似枯僧。风回别院闻鸡唱，尘落空梁见鼠登。数尽残更谁是伴，半窗寒雨一檠灯。
登太仓卫楼
作者：陆容
朝代：明

炎歊何可避，爽垲自应寻。楼阁新兵卫，观游惬士林。月同年在未，日遇望前壬。地势环江海，星缠右昴参。堂廉离地远，宇隙受云侵。百里归遐瞩，千家属俯临。半空能拔萃，寸木敢加岑。天近青垂幕，峰遥碧露簪。石阑围结蜃，金铎送鸣琳。埤堄南敔值，牙旗北垒深。彩旌县雉尾，画鼓静鼍音。废址伤伊昔，宏规复自今。折冲增武气，拱极寓忠忱。暑郁方腾甑，秋声未起砧。鲁戈坚兀兀，羲驭吝骎骎。畦病抛耘耨，途休驻辇任。蜗螺枯井藻，龟坼燥蹄涔。欲听檐瓴建，须占础汗淋。浴波知马乐，哗树冀蝉瘖。世苦乖龙匿，谁将旱魃擒。徯苏纷病草，投荫集呀禽。播水终非雨，移床且就阴。涤烦思啮雪，瘳暍幸沾霖。大火从销石，清风抵献琛。乍来惊敞豁，久坐觉萧森。缓昼忘挥扇，良宵拟抱衾。几筵司赤老，笔札侍青襟。饮榼流香茗，薰炉点细沉。水芽鲜荐藕，冰果脆尝檎。飞肉收弦木，潜鳞上曲针。老饕惭入赋，先酒愿来歆。贤已聊冯弈，将归谩托琴。万钱虚大嚼，一榻滞孤吟。韵险偏凝思，醪醇特费斟。醉眸昏易暝，便腹饱如妊。偶遂登高约，因偿眺远心。饮余童子倦，诗就主人钦。河朔沦无节，周南重不淫。未须谋秉烛，只此胜怀金。壑谷贻公笑，琼舟示我箴。晚凉无限好，归兴已难禁。
舟中阅送行卷次韵
作者：陆容
朝代：明

海上东风送早潮，孤舟回首故乡遥。江村雨候瞻山色，客路春痕看柳条。未有文章裨衮职，拟将涓滴助天瓢。逢人又喜闻新事，近日君王视午朝。
送张企翱之广东提学
作者：陆容
朝代：明

天语遥将度岭南，一方师表羡君堪。潜回风俗观新政，乐育英才副昔谈。爱护襟期同郑老，能诗标格近罗含。少年科第曾谁负，大好文章每自惭。好士一生心耿耿，阅人多中目耽耽。芹宫会讲晨留榻，柏府程书晚驻骖。道路漫从泷吏问，姓名先得峒民谙。蛮音啁哳初难辩，海味珍奇素所甘。画鼓发船驯巨鳄，青衿拥座听春蚕。文身俗在能无教，可语僧来不放参。龙墨污唇闲吮笔，廌冠笼发老胜簪。敷文圣代今同契，典礼仪曹夙陋聃。逢石只应呼丈拜，歃泉宁复似渠贪。花明蕉荔供行色，味杂槟蒌当酒酣。故国乾坤惟欠雪，莫年山水定工岚。清风入诵炎蒸散，化雨随车槁瘁覃。骏骨收时忘牝牡，色丝成后看青蓝。赠行已乏金兼百，饯饮何妨爵过三。往事莫言温室树，殊恩还忆上林柑。鸾墀宝玉留情献，蜃窟遗珠借手探。转眼又期归报最，坐移邹鲁到琼儋。
送茶僧
作者：陆容
朝代：明

江南风致说僧家，石上清香竹里茶。法藏名僧知更好，香烟茶晕满袈裟。
邠宁书事
作者：陆容
朝代：明

驱马邠宁道，萧森值莫秋。侵星劳跋涉，入境遍咨诹。土俗犹遗古，民风近不偷。图存思亶父，开国重公刘。乡语多弹舌，成人未裹头。土窑连板屋，皮服混毡裘。宾馔供狐兔，家赀视马牛。采薪拾峻阪，汲水自深沟。原隰无余利，丁夫少暇休。城隍依险设，禾黍藉天收。讼狱公庭简，逢迎驿传周。兵戈幸未及，刍粟苦征求。庠序衣冠陋，闾阎贾衒稠。有司相慰劳，旌节暂淹留。触眼伤民瘼，萦心病客愁。遒人今断迹，聊为纪行谋。
邀吴过庭登凤山次韵
作者：陆宽
朝代：明

浊酒相邀亦可留，新衔曾号醉乡侯。浮村剧雨霏霏入，绕郭春涛细细流。移榻孤峰因上巳，开樽千里共瀛洲。年来戎马西南急，座有张衡说四愁。
冠子
作者：陆寡妇
朝代：明

汝年三岁父亡身，汝父先亡母苦辛。难得光阴到今日，加冠见汝又成人。
卖废宅
作者：陆寡妇
朝代：明

壁有苍苔甑有尘，家园一旦属西邻。伤心怕见门前柳，明日犹如陌路人。
虎丘春步
作者：陆寿国
朝代：明
体裁：五言律诗

好鸟语芳树，春山远近看。攀厓振萝策，度塔跨云鞍。缟袖翔飞燕，青笺赋木兰。雨馀客去后，新月上栏干。
山东提学联
作者：陆少石
朝代：明
体裁：联

牢落传经，教及三千未化；蹉跎学道，年今四十无闻。
癸未春入觐南归重过新嘉驿池亭
作者：陆巡抚万垓
朝代：明
体裁：七言律诗

芳亭春晓忆曾来，千古襟期向此开。鲁酒饮非河朔醉，素心人是草玄才。层轩秀色仍苍桧，四壁新诗半绿苔。怅望冥鸿天万里，招寻空复意徘徊。
自永趋腾经打板箐渡潞江宿八湾地势盘郁炎瘴最深中间有磨盘风洞高梨冈分水岭蒲蛮哨五十三参皆危厓峻坂猿啼鸟语之处平生所未尝见者用韵漫咏
作者：陆巡抚万垓
朝代：明
体裁：七言绝句

石盘风洞几高低，箐恶蒲蛮杂汉夷。转饷坐看民力尽，何时销甲尉陀西。
八月十六日同文太史诸公登郊台觞治平寺竹下待月行春桥夜泛胥门作
作者：陆师道
朝代：明

阖闾城西佳山水，况复秋清风日美。百斛游船稳于屋，锦帆瑶席空明里。黄山西转古横塘，五坞云深盘上方。飞桥连跨石湖口，螭影相衔明镜旁。夕阳把酒郊台上，峰色湖光回相向。表里河山忆伯图，逶迤峦岭开行障。白云袅袅紫薇村，湖光荡薄入瑶樽。夕霏掩隐梵王阁，松径行穿山寺门。山僧不归钟磬隔，桐竹虚堂翠光射。疏影低摇醽醁寒，玉人笑倚琅玕碧。可怜落日情依依，空林栖鸟催人归。兰舟不解惜清夜，坐待圆景升宵晖。胡床醉剧金鳌背，徙倚凭栏酒频酹。薄云灏气互吐吞，坐看东天尚蒙昧。须臾光射灵虚宫，玉盘飞出沧海东。金波奕奕掣千电，彩云皎皎腾双虹。时时清汉微氛度，隐隐冰轮驰薄雾。掩抑徘徊未全露，靳取清光照归路。画鹢翩翩凌广寒，俯看碧浪跃银丸。百花洲边花色昼，花中楼阁明朱栏。此时杯行何足数，歌声遏云酒如雨。庾公长啸兴不浅，阮籍沈酣狂欲舞。莫愁露湿紫绮裘，月光常随青翰舟。君不见胥门抉目郊台圯，何不清霄秉烛游。
善权洞
作者：陆师道
朝代：明

善卷让位寻丹丘，逍遥居此岩之幽。玉山宝房开瑰丽，茅茨土阶宁足留。重岩磅礴启三洞，下为邃室高为楼。楼疑蜃气化成阙，丹青缭绕虹霓浮。室是白龙潜作藏，含精砥宝多琳镠。中隆旁杀若覆鬲，气蒸乳滴同悬旒。瑶缸璧拱互照映，交楣复壁相连句。楼中百兽恣腾掷，怒猊渴虎凌飞虬。亭亭玉柱贯当轴，狂怪未散掣其钩。盐堆皛皛米崇廪，仙田作亩谁所耰。室邃九门邃且珝，下受玉液流金沟。飞流喷薄走户下，笙镛间作交鸣球。潴为尾闾深莫渡，龙宅南隩司陈收。搜珍抉宝横充溢，饭铏食簋诚堪羞。此公骑龙果安在，我欲御风从之游。灵仙洞府足长往，下视浊世真蜉蝣。
张公洞
作者：陆师道
朝代：明

女娲补天馀碨垒，积之厚地藏精灵。五色久甗真宰怒，地莫敢爱开雷霆。光通覆盂彻深杳，窦启宝椟窥晶荧。入门下视气莫测，但见岛屿浮沧溟。既登香台景始合，恍若象纬罗天庭。仰看悬乳诡万状，金膏水碧琅玕青。云垂霞起各璀璨，珊瑚玉树何亭亭。四垂峭壁下空洞，曲房便室盘珑玲。中间万石俨离立，高下向背殊其形。有如灵山散花会，五百大众来传经。又如天吴斗海若，四目九首纷狰狞。嵯峨上矗涌宝刹，迤靡旁转舒连屏。巍冠正弁侍天阙，芙蓉菡萏排寒汀。远看绀绿似涂垩，细视刻镂疑模型。固应造化幻狡狯，自是元气初泓渟。更闻石状在深黑，仙田丹灶居沈冥。乃知仙客炼五石，故遣神功开六丁。采时灵液尚流地，至今馀乳能延龄。褰衣即欲进危磴，弱足犹阻探幽扃。划然长啸且归去，他年来草新宫铭。
张烈妇
作者：陆师道
朝代：明

抱璧置泥涂，皎然质不泯。菖蒲九节花，虽死常流芬。十三学裁衣，十六诵诗书。十七妇道成，十八为君妻。君家本富贵，家累千金资。大建高樯，商贩名四驰。高门安亭里，公姥相共居。升堂见公姥，称妇好容仪。置酒大设乐，四座争喧豗。黄衫少年子，绿帻侯家奴。谑浪间调笑，踞坐气何粗。阿姑召新妇："出见勿迟迟。耳箸瑟瑟环，头簪辟寒犀。步摇九威凤，跳脱两文螭。浓妆勿草草，傅粉更施朱。贵客握琼玖，待汝系罗襦。"新妇口不言，中心自思惟："少长父母侧，不令见男儿。今在舅姑傍，内外岂有殊。赳赳诸少年，何用见妾为？"妆成更却坐，抑首故徘徊。诸客不自得，恨恨各自归。入门不数月，数数见所私。人语何嘈嘈，朋至何施施。出入闺闼间，戚施与籧篨。目成更耳语，无复避尊卑。新妇心内伤，掩面泪双垂。往昔辞家日，母命一从姑。姑今既若此，禀命将何如。入室问客子："彼人知阿谁？何大无礼节，来共阿姑嬉。"客子答新妇："通家卿勿疑。出入有何嫌，卿勿烦言词。"中冓不可道，雄狐来绥绥。阿姑昨入浴，邀客解裙裾。提汤见并裸，新妇大惊啼。徒跣走归家，见母一何悲："父母择婚时，胡不惜门楣。奔奔鹑有偶，疆疆鹊有妃。关关雎翼并，翩翩鳦羽齐。岂无清白门，弃之道路隅。少小听姆训，贞节自操持。十三学裁衣，十六诵诗书。十七妇道成，十八为人妻。举动循礼法，许身秦罗敷。阿姑既失行，贱妾蒙其污。愿归供养母，苦辛长不辞。令勿萧艾丛，一变兰与芝。勿令瓦砾场，得混瑾与瑜。"阿母见女言，捶胸大悲摧："嫁女为永毕，不意有崎岖。且住勿遽去，姑应有改图。"姑阿见妇去，含怒来致词："待汝意不薄，早归勿趑趄。"一听汝言语，谢客掩重闱。勿使他人言，妇姑有参差。阿女白阿母："我姑意已回。子妇无令人，阿姑诚善慈。"穿我嫁时服，乘我去时车。入门谢阿姑："数月太区区。愿姑永谢客，恩义两不亏。"低头语客子："君当谨内治。闭门畜狞犬，慎勿纳狂徒。告翁少饮酒，饮酒恐非宜。"阿翁闻妇言，沈醉口呜呜。客子闻妇言，对母言嗫嚅。阿姑闻妇言，懊恼与榜笞。狂子闻妇言，咄咄怒且嗤："吾岂为妪少，吾岂为妪姝。枯杨反生华，艾猳定娄猪。所为酒食谋，金珠资赠遗。彼雄既昏昏，彼雏亦蚩蚩。妇也独不顺，爪爪生怨咨。况妇诚大佳，玉雪为肌肤。修眉淡杨柳，纤手莹柔荑。皓齿瓠犀粲，笑脸芙蓉披。头上玉燕钗，倭鬌绾青丝。腰间金凤裙，云霞生履綦。诚复与之狎，岂不少且姝。浊水一同流，姑妇两不訾。金多得好妇，此生足欢娱。彼自谓独清，何不汩以泥。彼自谓独醒，何不汩以泥。"作计告阿姑："尔妇太痴愚。须令入我计，庶不尔瑕疵。"阿姑即听许："卿其善为谋。"谓妇速织帨："吾将遗可儿。"新妇白阿姑："可儿实人奴。妾岂为奴织，慎勿相轻诒。"阿姑惭且怒，誓言同其污。令子远书狱，留妇守空帷。登楼饮狂子，接坐共歌呼。酒酣错履舄，命妇前捧卮。妇怒不肯应，从步去不回。佻达定相侮，起攫头上梳。新妇泣且詈，还之意脂韦。梳既污奴手，岂复可亲肤。寸折掷之地，不复顾踟蹰。狂子颇自失，阿姑心无涯。召客与共浴，纵客入中闺。罗帷忽自开，直犯千金躯。新妇呼且骂，抗拒力不遗。举杵奋击撞，脱走去莫追。自伤洁白身，动使行露濡。十三学裁衣，十六诵诗书。十七妇道成，十八为人妻。举动循礼法，许身秦罗敷。阿姑竟相负，岂复用生为！早得归黄泉，我身幸无亏。恸哭自投地，力竭四体堕。绵绵气欲绝，冥冥神巳离。阿姑因作念，此可使人知？不如灭其口，快意胜决疽。为食召诸少，絷缚加羁縻。前行操双斧，后行袖金椎。翕霍斧交下，纵击椎并挥。妇痛愿即死，不愿更须臾："奴何不剚刃，使我颈不殊！"可怜金石贞，竟死椎斧馀。飘风东南来，纵火将焚尸。皇天为反风，尸重不可移。邻里觉相报，官府为穷治。阿姑始自悔，回骂诸屠沽："我家何负若，陷我于罪罗。"相携入囹圄，不得辞刑诛。县门大道边，赫赫烈妇祠。先是三日前，祠中出灵威。鼓声夜阗阗，烈火炎炎飞。妇死三日后，仿佛庙中趋。高行合祀典，有司表门闾。俎豆礼常严，青史名不渝。垂诫后世人，完名当若兹。
张烈妇
作者：陆师道
朝代：明
体裁：古风

抱璧置泥涂，皎然质不泯。菖蒲九节花，虽死常流芬。十三学裁衣，十六诵诗书。十七妇道成，十八为君妻。君家本富贵，家累千金资。大艑建高樯，商贩名四驰。高门安亭里，公姥相共居。升堂见公姥，称妇好容仪。置酒大设乐，四座争喧豗。黄衫少年子，绿帻侯家奴。谑浪间调笑，踞坐气何粗。阿姑召新妇："出见勿迟迟。耳箸瑟瑟环，头簪辟寒犀。步摇九威凤，跳脱两文螭。浓妆勿草草，傅粉更施朱。贵客握琼玖，待汝系罗襦。"新妇口不言，中心自思惟："少长父母侧，不令见男儿。今在舅姑傍，内外岂有殊。赳赳诸少年，何用见妾为？"妆成更却坐，抑首故徘徊。诸客不自得，恨恨各自归。入门不数月，数数见所私。人语何嘈嘈，朋至何施施。出入闺闼间，戚施与籧篨。目成更耳语，无复避尊卑。新妇心内伤，掩面泪双垂。往昔辞家日，母命一从姑。姑今既若此，禀命将何如。入室问客子："彼人知阿谁？何大无礼节，来共阿姑嬉。"客子答新妇："通家卿勿疑。出入有何嫌，卿勿烦言词。"中冓不可道，雄狐来绥绥。阿姑昨入浴，邀客解裙裾。提汤见并裸，新妇大惊啼。徒跣走归家，见母一何悲："父母择婚时，胡不惜门楣。奔奔鹑有偶，疆疆鹊有妃。关关雎翼并，翩翩鳦羽齐。岂无清白门，弃之道路隅。少小听姆训，贞节自操持。十三学裁衣，十六诵诗书。十七妇道成，十八为人妻。举动循礼法，许身秦罗敷。阿姑既失行，贱妾蒙其污。愿归供养母，苦辛长不辞。令勿萧艾丛，一变兰与芝。勿令瓦砾场，得混瑾与瑜。"阿母见女言，捶胸大悲摧："嫁女为永毕，不意有崎岖。且住勿遽去，姑应有改图。"姑阿见妇去，含怒来致词："待汝意不薄，早归勿趑趄。"一听汝言语，谢客掩重闱。勿使他人言，妇姑有参差。阿女白阿母："我姑意已回。子妇无令人，阿姑诚善慈。"穿我嫁时服，乘我去时车。入门谢阿姑："数月太区区。愿姑永谢客，恩义两不亏。"低头语客子："君当谨内治。闭门畜狞犬，慎勿纳狂徒。告翁少饮酒，饮酒恐非宜。"阿翁闻妇言，沈醉口呜呜。客子闻妇言，对母言嗫嚅。阿姑闻妇言，懊恼与榜笞。狂子闻妇言，咄咄怒且嗤："吾岂为妪少，吾岂为妪姝。枯杨反生华，艾猳定娄猪。所为酒食谋，金珠资赠遗。彼雄既昏昏，彼雏亦蚩蚩。妇也独不顺，爪爪生怨咨。况妇诚大佳，玉雪为肌肤。修眉淡杨柳，纤手莹柔荑。皓齿瓠犀粲，笑脸芙蓉披。头上玉燕钗，倭鬌绾青丝。腰间金凤裙，云霞生履綦。诚复与之狎，岂不少且姝。浊水一同流，姑妇两不訾。金多得好妇，此生足欢娱。彼自谓独清，何不汩以泥。彼自谓独醒，何不汩以泥。"作计告阿姑："尔妇太痴愚。须令入我计，庶不尔瑕疵。"阿姑即听许："卿其善为谋。"谓妇速织帨："吾将遗可儿。"新妇白阿姑："可儿实人奴。妾岂为奴织，慎勿相轻诒。"阿姑惭且怒，誓言同其污。令子远书狱，留妇守空帷。登楼饮狂子，接坐共歌呼。酒酣错履舄，命妇前捧卮。妇怒不肯应，从步去不回。佻达定相侮，起攫头上梳。新妇泣且詈，还之意脂韦。梳既污奴手，岂复可亲肤。寸折掷之地，不复顾踟蹰。狂子颇自失，阿姑心无涯。召客与共浴，纵客入中闺。罗帷忽自开，直犯千金躯。新妇呼且骂，抗拒力不遗。举杵奋击撞，脱走去莫追。自伤洁白身，动使行露濡。十三学裁衣，十六诵诗书。十七妇道成，十八为人妻。举动循礼法，许身秦罗敷。阿姑竟相负，岂复用生为！早得归黄泉，我身幸无亏。恸哭自投地，力竭四体堕。绵绵气欲绝，冥冥神巳离。阿姑因作念，此可使人知？不如灭其口，快意胜决疽。为食召诸少，絷缚加羁縻。前行操双斧，后行袖金椎。翕霍斧交下，纵击椎并挥。妇痛愿即死，不愿更须臾："奴何不剚刃，使我颈不殊！"可怜金石贞，竟死椎斧馀。飘风东南来，纵火将焚尸。皇天为反风，尸重不可移。邻里觉相报，官府为穷治。阿姑始自悔，回骂诸屠沽："我家何负若，陷我于罪罗。"相携入囹圄，不得辞刑诛。县门大道边，赫赫烈妇祠。先是三日前，祠中出灵威。鼓声夜阗阗，烈火炎炎飞。妇死三日后，仿佛庙中趋。高行合祀典，有司表门闾。俎豆礼常严，青史名不渝。垂诫后世人，完名当若兹。
昌公房看牡丹歌
作者：陆师道
朝代：明
体裁：古风

尝闻乐府牡丹芳春来，一城人若狂。我今日日被花恼，毋乃花淫如洛阳。吴中三月花如绮，百品千名斗奇靡。名园往往平泉庄，禅宫处处西明寺。我今曳杖登武丘，昌公精舍花枝柔。动如迎笑静若醉，颊白腮红名玉楼。此花初移得春浅，六寸圆开天女面。对花一饮三百杯，醉里题诗写花片。沈家白花涅不缁，三花相亚玉交枝。何郎腻粉拭香汗，虢国新妆淡扫眉。主人开筵浮大白，为花传神赠宾客。轻绡飒飒欲飘香，琪树盈盈转生色。酣酒为言兴未已，邀看石佛千头紫。衣色相鲜绣佛前，天芬似入祇林里。初来一朵如倾杯，坐久数花相次开。花神好客向客笑，不用临风羯鼓催。三日看花花转靓，未似潘园称最盛。中庭一树丈五高，碧瓦雕檐锦丛映。西斋亦是玉楼春，数之二百花色匀。寿安红与细叶紫，更有异种夸东邻。越罗蜀锦看不足，艳裹明妆贮金屋。身如游蜂绕花戏，月明还向花房宿。也知天意自怜人，但令到处花枝新。况逢晴景与佳侣，狂吟烂醉今经旬。人生欢乐能几许，百病千愁更风雨。安得年年似此游，作歌且纪千花谱。
昌公房看牡丹歌
作者：陆师道
朝代：明

尝闻乐府牡丹芳春来，一城人若狂。我今日日被花恼，毋乃花淫如洛阳。吴中三月花如绮，百品千名斗奇靡。名园往往平泉庄，禅宫处处西明寺。我今曳杖登武丘，昌公精舍花枝柔。动如迎笑静若醉，颊白腮红名玉楼。此花初移得春浅，六寸圆开天女面。对花一饮三百杯，醉里题诗写花片。沈家白花涅不缁，三花相亚玉交枝。何郎腻粉拭香汗，虢国新妆淡扫眉。主人开筵浮大白，为花传神赠宾客。轻绡飒飒欲飘香，琪树盈盈转生色。酣酒为言兴未已，邀看石佛千头紫。衣色相鲜绣佛前，天芬似入祇林里。初来一朵如倾杯，坐久数花相次开。花神好客向客笑，不用临风羯鼓催。三日看花花转靓，未似潘园称最盛。中庭一树丈五高，碧瓦雕檐锦丛映。西斋亦是玉楼春，数之二百花色匀。寿安红与细叶紫，更有异种夸东邻。越罗蜀锦看不足，艳裹明籹贮金屋。身如游蜂绕花戏，月明还向花房宿。也知天意自怜人，但令到处花枝新。况逢晴景与佳侣，狂吟烂醉今经旬。人生欢乐能几许，百病千愁更风雨。安得年年似此游，作歌且纪千花谱。
晚过治平
作者：陆师道
朝代：明

修竹藏精舍，香林绕化城。窗中九峰秀，门外五湖平。绿树凉云合，丹枫夕照明。祗缘山太静，易得感秋声。
洞山（用张之象韵）
作者：陆师道
朝代：明

洞山虚中高揭唇，白石齿齿排为龈。引吸波浪气吐吞，张吻露腭何鳞皴。我疑巨鳌踞而蹲，噍物未合口流津。人言中穹如覆盆，我畏其舌不可扪。荡舟强与闯其门，但见玉液涵灵根。进穿石骨窥奫沦，更讶鳌首承昆仑。柱支轴贯维厚坤，仰看宇覆烂若银。卿云一色纹鱼鳞，引手历历扪星辰。俯扣洞房深九皞，中有神物云昼屯。欲往探之路苦湮，川祗山鬼司其阍。何年有路通人神，往与一醉桃花春。
玉女潭题赠吏史部恭甫
作者：陆师道
朝代：明

玉阳古洞天，名是神仙宅。因君地始显，令人思俱逸。玉冈绕鸾鹄，云庄艺芝术。修廊俯大观，列卦开玄室。虹桥迥隔凡，蓍台静研《易》。生明抱弦月，澄观披云物。玉虚奠其中，别馆竦而翼。门前万梅竹，葱茜丽绵密。琅玕群玉山，环佩藐姑射。想当经始时，颇极位置力。探妙溯邃初，选胜穷搜剔。爰建玉清祠，实表上真迹。禅栖俨大士，仙寓蔼羽客。岧峣玄真阁，杳眇古佛窟。招邀缁素流，回移造化德。疏幽美石露，剪莽珍木出。导涧龙马呈，芟林凤麟集。青骡张果系，白羖初平叱。踞狮与驯象，殊状各异质。巍碣讶天成，承霤雨欲滴。盘玉拥琳琅，期仙望踞舄。宴处超然宇，徙倚瑶台侧。坐对芙蓉城，一一青可摘。杯浮缥缈峰，太湖翠如拭。琪树挺琼枝，独本蘖维十。幽洞俯灵木，三株原自一。飞云被绮郁，采药路诘屈。岂无涘苓者，欲往迷所适。峦嶂妙连络，草树相蓊郁。回岩上盘互，侧锦厓四塞。中为玉女潭，灵源澄水碧。阴壑天倒开，苍苍疑正色。月魄堕深谷，宝气浮瑟瑟。石梁亘清汉，龙鼻吸金液。伏流转地中，万压争灌射。翠微玉一泓，渊凝莹沈寂。稍下泻为湍，琼树上蒙幂。轮囷寿千载，扶疏影百尺。曲埼可浮觞，广荫不见日。屿远始迤逶，峡束遽奔突。虬鼍奋相角，奰屃怒方勃。盘涡车轮转，淜湃雷霆击。飞桥沸万玉，砥柱中流屹。西行得龙湫，崩厓雷斧劈。渟渟湛碧琳，峭壁漱金骨。娟娟净如染，杳杳深莫测。悬舟浮空明，俯首度逼仄。中虚别有天，外视似无域。井气上通干，阳光下容隙。尝观蝘蜒游，知有髯羊蛰。厓颠虚窾存，犹蜕蜿蜒迹。灵鬐矫玉柱，莹带流漦白。其旁洞掞茜，三折互龂瑽。恍游君山阳，由唐履其阈。牖通水犀灵，屋偃龙藏辟。天碑矗峥嵘，净槃舒的摐。穿石倚撑拄，飞澜回荡激。嵌空垂地肺，溢洑交泉脉。右盘青牛峡，紫气纷可挹。朝日照金晶，岩下光奕奕。仰扪瑰宝罗，奇怪不可识。方坻环玉流，圆折数珠瓅。赴壑急于奔，缘厓乱如织。钟窦声始洪，喤喤音孔翕。回阳势忽旋，怒涌归潮入。安行孰为达，逆卷竟谁扼。矶头止青鸟，如欲对以臆。玄津示吐咽，一气妙呼吸。吾因灌输理，悟彼苍生术。眷兹灵异境，信与尘凡隔。历世甗胜绝，一发迈古昔。蓬莱岂在远，桃源迩可即。我来竭幽兴，游览尽微赜。森奇目屡夺，惝恍神如失。初来即忘归，欲去更遐历。君本谪仙人，名犹在绿籍。帝命主兹山，功成有申锡。吾闻白玉京，官府足众职。不如且住世，逍遥领泉石。愿携金光草，长共尔游息。
石城曲题采莲图
作者：陆师道
朝代：明

秦淮水绿芙蓉明，玄武湖边烟艇横。香风翠袖暮云乱，落日新妆红浪惊。城隅濠曲歌声起，却寄愁心棹讴里。恨不相携桃叶渡，心知同在长干住。须臾花冥凤凰台，帝阙回看锦作堆。明月各随珠佩去，白鸥独送彩舟回。莲浦红衣秋露湿，桂林金粟秋风急。相逢江上采莲人，回桡犹向花间立。帝京曾忆看花行，画里今瞻云锦城。十年渔舸沧州卧，羞对红蕖白发生。
秋夜独坐
作者：陆师道
朝代：明

寂寂复寥寥，寒灯挂环堵。犬吠何处村，虫喧今夜雨。
蜀葵
作者：陆师道
朝代：明

向日层层折，深红间浅红。无心驻车马，开落任薰风。
题夜合花
作者：陆师道
朝代：明

夜合花开香满庭，翠枝拂槛玉娉婷。诗人剩有高阳兴，相对冷然宿酒醒。
鸳鸯曲
作者：陆师道
朝代：明

双鸳并双翼，双宿复双飞。清涟动双浴，明月照双归。双浦沈双影，双花拂双颈。眠沙双梦同，渡渚双心警。双去双来处，双游双戏时。双起随双鹭，双立视双鱼。双舟举双桨，双莲碍双榜。应有无双人，愿逐双鸳往。
出都寄冯咸甫
作者：陆应阳
朝代：明
体裁：五言律诗

意气如相许，天涯即比邻。赋才称倚马，世业有批鳞。柳暗青门色，花明紫禁春。胜游年尚少，肯念老风尘。
题水月阁
作者：陆应阳
朝代：明
体裁：七言绝句

舞堤摇曳木兰舟，月色歌声半入楼。我亦有情消不尽，一瓢春酒为君留。
仲春廿日发瓜渚同顾使君益卿赴闽粤郭次甫吴孝甫吴叔原送余京口是日值余初度记此留别
作者：陆弼
朝代：明

宝剑柳枝春，翩翩向七闽。青山问丁戊，白发念庚寅。大雅千年起，穷交数子真。平生弧矢在，岂是恋风尘。
入闽关
作者：陆弼
朝代：明

群峦马上俯崔嵬，海色遥临睥睨回。万里职方周地尽，千秋风气汉时开。危峰春晚常吹雪，急峡天晴忽起雷。闻道粤南犹列戍，将军谁是伏波才。
夏日朱宪昌山人以锦石见贻
作者：陆弼
朝代：明
体裁：古风

江城初伏热如煮，兀坐空庭日当午。开门忽枉故人书，贻我锦石五色舒。贮之磁盘白盈尺，旋汲清泉助生魄。翠比结绿红靺鞨，纹如指螺莹无迹。袅袅含姿�水晶，粼粼照案吹寒碧。兴来捧玩引清曥，缛彩繁文烂相射。昔人嗜者苏黄州，往往齐安江上得。宝之良与铅铅同，远供参寥称怪石。真州灵岩亦产此，小者弹丸大凫子。雨花虽擅玛瑙名，其质粗顽仅充砥。君言采自灵岩山，精者齐安不足比。礼足长供绣佛龛，灌心应借墨池水。有时彩焰逗风长，白昼同飞舍利光。焉用元珠来象罔，顿教火宅生清凉。
大安道
作者：陆弼
朝代：明

薄游历吴楚，忽忽更南征。春色关门草，年光过客情。山衔纡路转，水划峭崖鸣。一被风尘误，空多世上名。
宿句曲山中酒家
作者：陆弼
朝代：明

襆被向天涯，萧条寄酒家。青山仙宅近，黄叶客途赊。夜塔飘铃语，风窗堕烛花。匣中雄剑在，那敢负张华。
弩台
作者：陆弼
朝代：明

百战余荒台，南归士无几。草木向人啼，或是六朝鬼。
无题
作者：陆弼
朝代：明

珠帘寂寞网流尘，舞歇歌残已十春。惟有香魂消不得，至今犹作梦中人。
晚泊毗陵诸君携酒过集舟中
作者：陆弼
朝代：明
体裁：七言绝句

孤城春水浸桃花，白发逢君酒重赊。一曲清歌满船月，不知今夜是天涯。
禅智寺送月上人归黄山
作者：陆弼
朝代：明

长芦初问法，归去畅玄宗。一衲空山里，孤云何处逢。寒潭独夜月，秋雨旧房松。回首茱萸路，相思隔暮钟。
秋日怀庞学博
作者：陆弼
朝代：明

萧萧一径入秋苔，束带时愁长吏催。旅食又看鸿雁至，家书常共荔枝来。花边小几听禽坐，竹里孤琴候客开。千载赋成伤不遇，白头谁惜董生才。
萤苑
作者：陆弼
朝代：明

西苑无人归，秋色扬州早。伤心辇路傍，依旧多腐草。
谒于肃愍公墓
作者：陆弼
朝代：明

荒坟邻近鄂王宫，异代孤臣伏腊同。北狩忽闻哀痛诏，中兴多仗保釐功。百年天地回元气，五夜松杉度烈风。圣主只今恢庙略，玉门闻巳罢和戎。
贞女庙
作者：陆弼
朝代：明
体裁：五言律诗

古庙无名氏，萧条湖水滨。露筋空往事，雪涕自行人。山雾罗巾薄，庭花玉貌新。南宫词不愧，独与表贞珉。
赠吴姬薛素素
作者：陆弼
朝代：明

缨绝钿遗漏欲分，留髡送客意何勤。酒阑明月生琼树，坐久流萤点绣裙。子夜歌来犹是夏，巫山梦去总为云。羞将锦字传哀怨，清磬长依贝叶文。
赠金陵马姬
作者：陆弼
朝代：明

杏花屋角响春鸠，沉水香残懒下楼。剪得石榴新样子，不教人见玉双钩。
送丁南羽还休阳
作者：陆弼
朝代：明

岁抄孤装出广陵，醉来丝竹易沾膺。敝裘冷犯山城雪，短笮昏投水店灯。酒及屠苏堪奉母，经将贝叶独依僧。紫霄岩畔好明月，后夜思君第几层？
送李季常游白下兼寄俞公临
作者：陆弼
朝代：明

三月残莺唤客游，秣陵山色满吴钩。青莲自负名家业，玉树常关异代愁。花外乌衣迷夕照，帆前白鹭隐春流。新诗处处堪乘兴，况得羊何好倡酬。
雨后登虎丘宿梅花楼僧房
作者：陆弼
朝代：明

高阁藤萝外，扁舟暮雨残。钟声知客到，山色入门看。月出千松静，云披片石寒。支公擅名理，终夕奉清欢。
席上怀东明先生时患足疾
作者：陆彦章
朝代：明
体裁：古风

颢景霁秋旻，时蘤扬素萼。言将物外群，遂果林中诺。郊馆既阴森，风期亦恬漠。葵烹露叶鲜，竹亚霜枝弱。气肃翩来鸿，天空唳栖鹤。昼恧阳晷迁，宵厌华灯灼。如何平生交，沈疾阻欢谑。汉阴息机械，墙东养寂寞。安得待君閒，盈觞共斟酌。
归次卢龙
作者：陆彦章
朝代：明
体裁：七言绝句

帝城东抱海山重，迢递单车出万峰。秋色长天吹白雁，归心落日下卢龙。
得小范吏部南中书漫成
作者：陆彦章
朝代：明
体裁：古风

朔风鸣枯白日晏，美人遥遥隔羁宦。三时望断陇头云，千里书传霜外雁。前年总辔帝京春，今旦停轩淮水滨。君自东西南北客，输余长作饭牛人。
折岸蓼入供胆瓶·其一
作者：陆彦章
朝代：明
体裁：七言绝句

频年京洛赋羁愁，梦寐空怀故国秋。江上一枝才入手，却疑身坐白蘋州。
折岸蓼入供胆瓶·其三
作者：陆彦章
朝代：明
体裁：七言绝句

渌水朱华太有情，兴持杯酒映寒檠。过江若与莼鲈遇，已让秋风第一盟。
折岸蓼入供胆瓶·其二
作者：陆彦章
朝代：明
体裁：七言绝句

江南秋信著汀花，绿叶丛丛簇紫葩。远水疏篱成间阔，那知相见在天涯。
新桥暂泊
作者：陆彦章
朝代：明
体裁：五言律诗

徙倚新桥路，征人感滞留。月明前岛出，风定众帆收。华发欺清镜，黄花怯素秋。平生求友志，到此信悠悠。
毗陵道中喜见惠山一名九龙山
作者：陆彦章
朝代：明
体裁：五言律诗

名山随处好，况复故园看。绀宇藏丹叶，苍厓漾碧澜。沙寒一雁下，天阔九龙蟠。胜具今悭在，虚疑说考槃。
泛泖
作者：陆彦章
朝代：明
体裁：七言律诗

泽畔枫林一叶催，霜天云物对传杯。中宵急艇冲寒宿，数里惊涛带月来。极浦苍山迟半景，孤烟白鸟辨层台。棹歌到处横江发，风壑秋清奏响哀。
虎丘
作者：陆彦章
朝代：明
体裁：五言绝句

石转路不息，幽源从此去。满地盖松阴，人影落何处。
雨夜·其一
作者：陆彦章
朝代：明
体裁：七言绝句

木叶疏疏灯灺长，酒醒风雨到匡床。明朝西市街头望，溪水应添几尺强。
雨夜·其三
作者：陆彦章
朝代：明
体裁：七言绝句

闭门旬日怕冲泥，药笼全荒水拍堤。迢递十年鸣佩侣，五更风雨候晨鸡。
雨夜·其二
作者：陆彦章
朝代：明
体裁：七言绝句

一片秋光逼夜生，凄凉客思梦还惊。烛花落尽更筹远，惟有寒螀送雨声。
雪
作者：陆彦章
朝代：明
体裁：五言绝句

饥乌噪不止，浮光射檐隙。独客起开门，夜雪深三尺。
闵湘陵自山阴寄蕙兰赋谢
作者：陆彪
朝代：明
体裁：五言律诗

寄我青青蕙，携持喜欲狂。叶垂江露重，花发剡溪香。沅芷神交远，猗兰古调扬。无言一茎草，金石永难忘。
雪消汎舟泊八测
作者：陆彪
朝代：明
体裁：五言律诗

春草吴江碧，扁舟兴忽乘。长桥斜雁度，古塔冻云凝。放溜愁倾瓮，欹帆罢枕肱。怪来村鼓静，小市已收灯。
登楼示张五应韶
作者：陆德渐
朝代：明
体裁：五言律诗

拥膝高楼上，凭临兴故遐。断畦才过犊，灌木可藏鸦。岁计淹文史，尘容老菽麻。东风吹不定，还发旧时花。
关山月
作者：陆德蕴
朝代：明

青海城高寒吐月，白龙堆下沙如雪。一镜明明圆复缺，长倚关山照离别。胡笳声悲胡马嘶，五更影落阴山西。铁衣寒重露凄凄，兰闺正掩残灯啼。
凤台曲
作者：陆德蕴
朝代：明

宫树层层隐栏曲，紫篁吹动参差玉。秋声袅袅月满台，青鸾衔信三山来。弱流拍山险难渡，飞琼别扫丛霄路。绿香绣帐尘梦消，紫篁声沉鸾影遥。金屏鹦鹉泣烟曙，海阔云深不知处。
富林春晓
作者：陆德蕴
朝代：明

旭日始启旦，鸟声出烟萝。草堂检春事，花落风檐多。
巫山高
作者：陆德蕴
朝代：明

攒峰十二青丛丛，层台曲房雕绮栊。行云逗雨春迷濛，软风吹梦春无踪。兰香滴露啼幽翠，江波粼粼月光碎。老蛟踏波呼木魅，青鸾何处迎飞佩。
春晓词
作者：陆德蕴
朝代：明

窗明云母光催曙，娇鸟惊啼画栏树。流苏复帐开芙蓉，枕屏残梦犹朦胧。东方风来寒剪剪，兰香熏衣藕丝软。银蟾隔帘斜堕云，卷帘花雾春无痕。
溪桥晓市
作者：陆德蕴
朝代：明

石梁双跨溪，虹影倒涵水。斜月未堕烟，烟中市声起。
送人还新安
作者：陆德蕴
朝代：明

津亭芳草碧毵毵，人立东风酒半酣。万点落花舟一叶，载将春色到江南。
重过河沙有感
作者：陆德蕴
朝代：明

白鹤沙头水自波，扁舟曾载夕阳过。东风一路蘼芜绿，添得春愁别后多。
赏徐园紫薇花
作者：陆志
朝代：明

名应星垣色相奇，不将浓艳媚春时。赏筵雅爱临歌扇，草诏曾看落砚池。漫诵泛香元献赋，朗吟为伴乐天诗。月明风爽南州宅，衰老宁辞酒百卮。
过听松庵有感
作者：陆志
朝代：明

万壑闲云满径苔，松关刚对翠屏开。翻经座冷猿长啸，施食庭空鸟不来。尘翳中书留画壁，雨荒丞相读书台。石泉澄澈僧留茗，两腋清风一快哉。
也园
作者：陆怀玉
朝代：明
体裁：七言律诗

自种云根二十年，也园十亩总悠然。岂无幽径过韦曲，亦有奇峰学米颠。半砌苔衣清似水，一池花石小于钱。归来便是西畴长，晚稻秋香满社田。
偶阅先辈刘大参洪黄观察隆卢谏议瑀严驾部端夏游福德庵诗次韵
作者：陆懋龙
朝代：明

落尽藤花始一游，绿杨如握可维舟。手持茗碗哦诗罢，半岸纱巾露白头。
初入谏院寄慰肥城父老
作者：陆懋龙
朝代：明

剧县息劳人，新班立紫宸。种花收薄效，焚草企先臣。漏欲天同补，膏怜土渐春。淮西蚕麦候，缓税乞皇仁。
小院
作者：陆懋龙
朝代：明

小院幽阴似井间，风枝堕地点苔斑。何时铲却重檐去，露出西南一角山。
湖楼雨集
作者：陆懋龙
朝代：明

不量晴雨便称卮，雨过楼头别一姿。画壁云香从座起，筠帘风影逐波移。歌残烛灺春衣怯，语杂觞条夜漏迟。带湿管箫疑半咽，城乌啼上隔墙枝。
行部公安袁进士中郎过访
作者：陆懋龙
朝代：明

双旌初到郭，片刺忽临门。冷榻尘谁扫，新茶火正温。望君知白皙，屏从接清言。待淅官厨米，留灯坐日昏。
还家作
作者：陆懋龙
朝代：明

官道如弦照水空，双扉半掩绿槐中。曾经拜命施行马，又到挥弦送去鸿。邴禄初过谋秫酒，羊棋罢赌听松风。生来左癖称专业，手课儿童为教忠。
夜过沈子起邀去看梅
作者：陆承宪
朝代：明

湖光已微绿，梅萼亦多时。一月僧高卧，满城人未知。恐消枝上雪，故作雨前期。莫道休文病，兰桡清夜移。
湖上梅花
作者：陆承宪
朝代：明

不独山中有，还从湖上偏。全将雪嶂影，倒尽玉湖天。花落鸥群乱，香浮雨气鲜。山僧开阁坐，相对一萧然。
约王子看梅
作者：陆承宪
朝代：明

梅花动山意，野客不胜情。长夜思琼树，青春怀友生。雨中开欲尽，风处落能轻。即遣山阴棹，还同雪里行。
赠友
作者：陆敷树
朝代：明
体裁：五言律诗

有日不再食，高怀剧耐贫。望衡藤共架，近郭竹为邻。诗似陶元亮，人同汜稚春。十年听旧雨，交托白头新。
子夜歌
作者：陆文组
朝代：明

染蘖作侬衾，持冰置侬枕。城乌夜夜啼，苦寒不成寝。
美人寄书
作者：陆文组
朝代：明

秋梦无凭客路遥，尺书封寄恨迢迢。吴绫不及桃花纸，颜色都从别后消。
赵州道中
作者：陆文衡
朝代：明
体裁：五言律诗

处处冰溪结，村村篱落遥。林深春响急，猎罢马蹄骄。雪窦红炉火，霜帘绿酒瓢。茧丝兼保障，何以慰渔樵。
沈恤部子先读予骚疏慨然有咏见赠于其行也赋此酬之
作者：陆时雍
朝代：明
体裁：七言绝句

桂棹兰桡束两头，送君愁共水争流。参差吹罢芙蓉雨，云鬓罗衣不耐秋。
宫词
作者：陆昂
朝代：明

自卷珠帘放燕归，六宫春尽乱红飞。从来艳色多倾国，愿得君王宠幸稀。
梅花
作者：陆昂
朝代：明

春到南枝与北枝，花开的皪照寒漪。何人似解相怜意，不把东风玉笛吹。
初夏游西湖诸山次韵
作者：陆昶
朝代：明
体裁：七言律诗

山寺迢迢湖水东，楼台高出翠微中。自惭投社非陶令，却羡能诗有远公。花气暖浮千嶂雨，松声凉洒一栏风。穿林怪底多麋鹿，十里平波碧草丰。
武夷
作者：陆昶
朝代：明
体裁：七言律诗

踏破苍茫一径云，山中来谒武夷君。丹炉已冷当时火，玉简犹存往代文。峰影亭亭皆直耸，溪流曲曲自平分。神仙杳隔虹桥远，笙鹤天风午夜闻。
题仓冈夕照
作者：陆有柏
朝代：明

返照仓江麓，涌金门外看。鸣钟诸品静，纤月万峰寒。
七星岩
作者：陆杰
朝代：明
体裁：古风

天地始开辟，劫灰散馀零。大者为海岳，小者垂日星。女娲补其罅，陨石分山灵。列峙排北斗，屼嵲罗云屏。披寻路纡折，位置参池亭。洞壑露微隙，宛转藏仙扃。问谁更操凿，神奇并五丁。岁月不可考，石室留碑铭。适从肩舆游，初亦疑图经。历览殊不爽，双眼仍复青。振衣陟其巅，天风驱尘腥。徘徊遽难去，白鹤归苍冥。
客舍
作者：陆杰
朝代：明
体裁：五言律诗

行役殊无已，其如岁晏何。宦情因拙澹，乡梦入秋多。月巷千砧发，霜天一雁过。吾庐今夜好，可惜掩松萝。
再次前韵
作者：陆树声
朝代：明
体裁：七言律诗

西去茸城地望开，巍峨百尺有高台。坐穷尘海千年胜，阅尽江流一派来。荏苒岁华还宿草，霏微寒意欲催梅。重来感旧怀贤处，怅望云天首重回。
吴江长桥晚眺
作者：陆树声
朝代：明
体裁：七言律诗

吴越迢遥一望通，飞梁开道枕长虹。江城黯淡云低树，泽国微茫水接空。落日晴看归鸟外，去帆寒溯夕流中。鲈香亭下寻遗迹，回首苍波思不穷。
和观莲
作者：陆树声
朝代：明

秘省仙郎别苑东，池开新长芰荷红。幽芳渺渺三湘外，疏影亭亭一水中。香湿琼衣迷晓雾，尘消罗袜起秋风。玉堂归后青藜照，竞拟金莲出上宫。
圆智寺竹雪房夜坐
作者：陆树声
朝代：明
体裁：五言律诗

疏檐下白露，淑气肃秋威。夜静风鸣铎，门开月上衣。幽人常独眺，宿鸟起还飞。此意应谁解，冥心更掩扉。
棠梨
作者：陆树声
朝代：明

满树棠梨锦作团，双栖啼鸟斗争妍。边徐生色依然好，赢得东风岁岁看。
次流字韵
作者：陆树声
朝代：明
体裁：七言律诗

小筑新亭傍紫丘，水晶宫外接仙流。花开似近芙蓉殿，地迥宜临太乙楼。风散舞衣香影乱，露凝缃盖素华浮。分明二华峰头见，谩忆潇湘远地秋。
玉兰
作者：陆树声
朝代：明

葱茏芳树雨初乾，樽酒花前洽笑欢。日晃帘栊晴喷雪，风回斋阁气生兰。参差玉佩排空出，烂熳香鳞拥醉看。自是东君苦留客，莫教弦管易吹残。
玉河春水曲
作者：陆树声
朝代：明
体裁：乐府曲辞

积石金堤驾落虹，波分千练影长空。无端乱涌桃花片，犹带轻红出汉宫。
登冯御史回澜台
作者：陆树声
朝代：明
体裁：七言律诗

卜筑还从选胜开，振衣长啸此登台。千年砥柱排流出，四野风烟入望来。旧日雷阳曾化竹，后时江阁遍栽梅。试看往迹今犹昔，敦挽颓波百折回。
白牡丹
作者：陆树声
朝代：明

洛阳春色画图中，幻出天然夺化工。不泥繁华竞红紫，一般清艳领东风。
白鹭洲
作者：陆树声
朝代：明
体裁：七言绝句

白鹭洲边建业城，几经攀折柳条生。行人莫漫轻离别，听唱阳关第四声。
缺题
作者：陆树声
朝代：明

一番风雨酿重阴，云树苍茫自远林。径满烟萝围作障，石分泉路细鸣琴。青门插柳关幽思，紫陌行春滞赏心。最是桃花争欲放，不禁庭院晓寒侵。
缺题
作者：陆树声
朝代：明

熙熙丽日开青野，漠漠平畴散碧波。山鸟一声催布谷，绿杨阴里听农歌。
缺题
作者：陆树声
朝代：明

独怜秋色倍清幽，花月娟娟夜气浮。满院风飘香欲散，一天云净影交流。光摇皓魄庭如水，寒染霜葩玉作毬。把酒啜英誇二美，赏心还以继前修。
老少年·其一
作者：陆树声
朝代：明
体裁：七言绝句

何事还丹可驻年，一枝真作草中仙。霜华洗尽朱颜在，不学春花巧弄妍。
老少年·其三
作者：陆树声
朝代：明
体裁：七言绝句

疏疏密密缀新红，庭下看来锦一丛。不分芳华易消歇，剩将老色借秋风。
老少年·其二
作者：陆树声
朝代：明
体裁：七言绝句

霜叶回红底是春，可中朱草对时新。衰迟不为矜颜色，留与群芳殿后尘。
芙蕖
作者：陆树声
朝代：明

芙蕖香霭水云多，览胜新从学士过。红艳晴薰霞作锦，冰绡寒伴玉为河。如翻堕珥依仙渚，若浣明妆出素波。欲采芳华劳远赠，秋风其奈独看何。
莼菜
作者：陆树声
朝代：明

陆瑁湖边水漫流，洛阳城外问渔舟。鲈鱼正美莼丝熟，不到秋风已倦游。
赠大司成阎又泉
作者：陆树声
朝代：明
体裁：五言排律

上地开周镐，西京表汉雍。才猷三晋望，儒术九流宗。讲幕仍虚席，词场久避锋。暂辞青殿直，初授紫泥封。鹭渚星文烛，鸿都剑气冲。云霄看跱凤，冠盖喜登龙。胄士横经入，儒林结驷逢。郑玄名独播，刘向业尤攻。延景依乔岳，洪鸣仰钜镛。桥门盈济济，绅佩礼雍雍。超跃须腾骏，甄收及采葑。圣谟垂大训，文教策殊庸。就日怀金马，瞻辰谒紫峰。凭高增仰止，析侣恨攀从。览瑞仪千仞，蜚声彻九重。预占天汉上，鹓鹭集仙踪。
院中观莲次红字韵
作者：陆树声
朝代：明
体裁：七言律诗

堤拥平沙玉涧东，小池花发水云红。繁香扑盏天初霁，凉影当轩日正中。自爱孤芳留雨露，羞教薄媚借春风。谁将琼液参仙鼎，持献轩皇太乙宫。
题画像
作者：陆树声
朝代：明
体裁：七言绝句

岂有文章置集贤，也无勋业到凌烟。只应画作老居士，留与香山结净缘。
题衲衣
作者：陆树声
朝代：明
体裁：七言绝句

解组归来万事捐，尽将身世付安禅。披来戒衲浑无事，不尚歌姬为乞缘。
宿东林寺
作者：陆梦龙
朝代：明
体裁：七言绝句

禅房独树鸟争栖，月色冥濛雾渐迷。晓起不知山路滑，西风吹雨过前溪。
望海潮·送顾漱玉入雍
作者：陆楫
朝代：明

江帆飞雨，汀莎没雁，玉人方上皇州。酒泛霞觞，潮生烟浦，那堪泪洒苹洲。云树两悠悠。蓬窗迷岸草，一任夷犹。羡尔词源、倒倾三峡楚天秋。清时肯卧林丘。看诗题杏苑，名彻宸旒。朔月关心，燕风扑面，谁云悔觅封侯。壮志奋吴钩。故园芳草合，鱼鸟含愁。何日京尘夜酤，清醑泻床头。
望海潮·送顾漱玉入雍
作者：陆楫
朝代：明
体裁：词

江帆飞雨，汀莎没雁，玉人方上皇州。酒泛霞觞，潮生烟浦，那堪泪洒蘋洲。云树两悠悠。蓬窗迷岸草，一任夷犹。羡尔词源、倒倾三峡楚天秋。清时肯卧林丘。看诗题杏苑，名彻宸旒。朔月关心，燕风扑面，谁云悔觅封侯。壮志奋吴钩。故园芳草合，鱼鸟含愁。何日京尘夜酤，清醑泻床头。
次韵送顾龙山南归
作者：陆楫
朝代：明
体裁：七言绝句

官河春水送行舟，君去悤悤不可留。须信故园春正好，莫因风雨驻扬州。
缺题
作者：陆氏
朝代：明

澹云微雨暮秋天，为爱黄花带晚烟。闻说名园千百种，愿分秋色到篱边。
追忆
作者：陆氏
朝代：明
体裁：七言律诗

锦瑟苍凉忆旧踪，芳年行乐太匆匆。浓香帘幕图书静，明月楼台笑语通。人并玉壶丘壑里，才分采笔黛螺中。祇馀华表魂归去，夜夜星辰夜夜风。
杨柳枝
作者：陆求可
朝代：明
体裁：词

庭前又放款冬花，荡子年年不忆家。绝塞应无新历换，空教白发老天涯。
仕女观流水小景
作者：陆治
朝代：明

银塘秋水玉娟娟，霜叶漂红去渺然。几欲题诗寄辽海，只应流水到君边。
倦绣
作者：陆治
朝代：明

洞房深锁碧窗纱，玉树阶前护翠霞。移得绣床浑不倚，金针愁刺并头花。
左虞过访漫答二首
作者：陆治
朝代：明

学稼甘吾老，看花喜客留。鹤鸣童错应，莺语妓先詶。山水将身隐，图书足卧游。君家双玉剑，尚在匣中不。束帛惭丘壑，挥锄自畎塍。避人聊伏腊，阅世任飞腾。劳来亲龚遂，交游重李陵。白头元旧好，青眼代相仍。
左虞过访漫答二首·其一
作者：陆治
朝代：明

学稼甘吾老，看花喜客留。鹤鸣童错应，莺语妓先詶。山水将身隐，图书足卧游。君家双玉剑，尚在匣中不。
左虞过访漫答二首·其二
作者：陆治
朝代：明

束帛惭丘壑，挥锄自畎塍。避人聊伏腊，阅世任飞腾。劳来亲龚遂，交游重李陵。白头元旧好，青眼代相仍。
桃花杨柳舞鸭图
作者：陆治
朝代：明
体裁：七言绝句

二月吴淞水上滩，柳丝风急絮漫漫。诗翁赋罢閒凭处，花满春池斗鸭阑。
画丫兰
作者：陆治
朝代：明

玉戟棱棱应节分，枝枝柔玉纫香云。凝妆拟待三更月，露染生绡六幅裙。
隐学寺
作者：陆泶
朝代：明
体裁：五言律诗

谷口秋云薄，芙蓉一水香。荒台凝露白，残碣护苔苍。事去留陈迹，人来对夕阳。百年回首意，欲别更凄凉。
东湖社集诗分得郎字
作者：陆浚原
朝代：明
体裁：五言律诗

兹水亦濠濮，高台迹未荒。月寒波落影，钟动夜飘香。白社难为弟，青溪亦有郎。秋痕添几许，还避夜珠光。
春兴
作者：陆淞
朝代：明
体裁：七言律诗

水满菰蒲翠积池，小轩风色昼迟迟。柔桑已尽蚕将老，春社重来燕自知。吟对松阴云薄护，坐看花影日频移。沧江远隔尘埃路，得上渔舟是几时。
蚤秋初起感兴
作者：陆淞
朝代：明
体裁：七言律诗

萧萧两径竹风微，晨起新凉透葛衣。朝列中阶宁望进，年过半百未知非。五湖鲜可随时击，二顷苗应趁雨肥。寄语佣奴勤缉缮，园林如旧待翁归。
金山寺同赵沧江高铁溪登楼晚酌
作者：陆淞
朝代：明
体裁：七言律诗

万里风波拍楚天，江楼突起暮生烟。钵龙带雨初归洞，野鹤巢云不记年。双塔影随尘劫尽，一泉名与古人悬。白莲拟结他年社，漱石亭前共借眠。
丁丑六月二日与东江石潭未斋介溪饯别閒斋司业于受公房联句二首
作者：陆深
朝代：明

十年萧寺此重游，一酌还同惜别留。聚散无端庭树长，阴晴未定海云浮。宦情莫问僧炊饭，诗兴惟凭客倚楼。天末相望重相忆，欲攀江柳系兰舟。芳树移尊坐夕阴，清风为我濯烦襟。天边为别难今日，海内论交见此心。池草梦回凉夜雨，江云望远碧山岑。谢家兄弟多才俊，共沐恩波玉署深。
丁丑六月二日与东江石潭未斋介溪饯别閒斋司业于受公房联句二首·其一
作者：陆深
朝代：明

十年萧寺此重游，一酌还同惜别留。聚散无端庭树长，阴晴未定海云浮。宦情莫问僧炊饭，诗兴惟凭客倚楼。天末相望重相忆，欲攀江柳系兰舟。
丁丑六月二日与东江石潭未斋介溪饯别閒斋司业于受公房联句二首·其二
作者：陆深
朝代：明

芳树移尊坐夕阴，清风为我濯烦襟。天边为别难今日，海内论交见此心。池草梦回凉夜雨，江云望远碧山岑。谢家兄弟多才俊，共沐恩波玉署深。
丁丑除夕
作者：陆深
朝代：明

门掩虚堂画烛辉，隔宵先自理朝衣。冰霜远道临青鬓，星斗中天护紫微。岂有涓埃报知己，且将身世付忘机。物情自与流年换，今昨无劳论是非。
丁酉除夜
作者：陆深
朝代：明

十年除夕总天涯，帝里今宵鬓已华。历尽苦心难报国，拨残新火倍思家。凤楼缥缈回银汉，宫漏迢遥隔紫霞。閒倚画屏清不寐，独将春信问梅花。
七十歌
作者：陆深
朝代：明

岁月流落何草草，古今七十世稀少。我生二十五始仕，自计五十归须早。馀年二十付閒适，等此三分少壮老。迩来倏忽四十五，鬓发斑斑志灰槁。况怀忧患在远途，惨淡冠裳雪皓皓。人生苦非金石固，恒恐形神不自保。悲欢昼夜正相半，此后信可知怀抱。欲从今日巧相补，利路名场迹如扫。五年纵复能几时，一寸光阴璧非宝。虞翻骨相久己寒，子云晓事恨不蚤。故园花柳虽未成，愿得强健晚亦好。交战要难为达者，乘险那得窥大造。试将此意一问天，长风南来万里道。
七夕与客夜坐
作者：陆深
朝代：明

花外阑干雨乍稀，早秋风候报罗帏。亿千万劫俱遭遍，四十九年都是非。白石清泉初已遂，高山流水愿多违。谁云白发三千丈，信手梳来不过衣。
七宝镇拟访黄天章宪副寒甚不果
作者：陆深
朝代：明

乘兴何妨似剡溪，故人只隔市桥西。心情聊复同云水，踪迹真怜在雪泥。白下馆前时系马，黄金台下共闻鸡。扁舟定有重来约，来上春风细柳堤。
七峰歌
作者：陆深
朝代：明

七峰主人家七峰，七峰东来如七龙。地当北斗星辰见，派接南山雨露浓。缘江亭馆连云起，方丈瀛洲天尺咫。帆穑渺渺万里船，烟波日日东流水。主人元是孙子荆，漱石枕流非本情。胸吞云梦已八九，眼视四海皆弟兄。况有文章称大手，远追建安成七友。云树莺花一万重，琳琅金薤三千首。遥峰绝壑迥还孤，亏蔽阴阳自有无。寂寞可怜杨子宅，丹青空事辋川图。观国才华工好古，别启图书群玉府。黄钟大镛序殷周，太华长河俨宾主。门外联翩长者车，峰头缥缈列仙居。青天白日常应尔，金坞珠楼总不如。江南自昔多佳丽，谁复豪华誇甲第。桑梓依依见此心，弓裘永永承先世。天钟形胜待公侯，莫因风物重淹留。愿将郭隗千金价，更起元龙百尺楼。
七月七日以公事出城同林介立游广恩寺
作者：陆深
朝代：明

年年七夕是秋期，残暑犹存感岁时。未对天边新月偃，先贪林下午阴迟。城鸦殿鹊红云绕，宿鸟鸣蝉碧树移。两月都门尘扑面，偶同心赏一题诗。
七月十一日雨后东巡过鸣谦驿
作者：陆深
朝代：明

客居何似隐居閒，城里不如城外山。涧水独澄吟骨瘦，秋风又上鬓毛斑。黄花信早高低路，白雁霜前紫翠关。爱杀无心云一片，随风飞去复飞还。
七月四日与姚时望放舟过南浦
作者：陆深
朝代：明

早秋烟水带云山，江上扁舟信往还。潮力渐随青草短，野心元共白鸥閒。爱谈旧事消残暑，赖有青尊破老悭。四十年前钓游地，归来双鬓已成斑。
万善驿小憩
作者：陆深
朝代：明

西山初出险，南日正随阳。客路逢残岁，人情怀故乡。河流看渺渺，云树入苍苍。天地留形胜，中州古帝王。
万载冒雨晓发途中次韵
作者：陆深
朝代：明

逢迎南至日，上尽雨中山。人过龙行处，云生马度间。征旗残画捲，弛担隋樵还。阮籍何心者，予方索笑颜。晓行随落月，细雨暗前山。天地阴晴里，风云变态间。远装初觉重，湿鸟并知还。捲幔峰峦接，丹青有好颜。
万载冒雨晓发途中次韵·其一
作者：陆深
朝代：明

逢迎南至日，上尽雨中山。人过龙行处，云生马度间。征旗残画捲，弛担隋樵还。阮籍何心者，予方索笑颜。
万载冒雨晓发途中次韵·其二
作者：陆深
朝代：明

晓行随落月，细雨暗前山。天地阴晴里，风云变态间。远装初觉重，湿鸟并知还。捲幔峰峦接，丹青有好颜。
三日出大明门
作者：陆深
朝代：明

日华丽高阁，风光媚轻尘。喧喧车马动，蔼蔼岁年新。花柳回芳甸，关山念远人。履端逢泰运，大飨卜明禋。
三日雨后登俨然亭
作者：陆深
朝代：明

萧萧竹树夹溪深，一雨初晴长绿阴。真意倘违空老大，野芳虽少亦山林。好风似旧穿高榻，流水如知绕素琴。东去大江知到海，为谁烟浪送归心。
三日雪中入内署
作者：陆深
朝代：明

瑞雪三阳候，祥云万里同。凤池留伴待，鹤驭入群空。林花犹怯冻，宫柳未禁风。老觉才情减，梁园赋独工。
三月三日
作者：陆深
朝代：明
体裁：七言律诗

一年一度春最好，三月三日烟雨中。花外小车停过客，山阴禊事想遗风。高楼正绕长江去，旧垒新看乳燕通。桃李成蹊总相似，行人莫问午桥东。
三月三日
作者：陆深
朝代：明

一年一度春最好，三月三日烟雨中。花外小车停过客，山阴褉事想遗风。高楼正绕长江去，旧垒新看乳燕通。桃李成蹊总相似，行人莫问午桥东。
三月三日与客一绝
作者：陆深
朝代：明

城外青山翠可餐，欲酬心约怕春寒。美人肯伴云中宿，为买青骢白玉鞍。
三月晦登羊山望下邳
作者：陆深
朝代：明

一年春色此登临，入望遥山紫翠深。二水帆樯风猎猎，半空楼阁昼阴阴。何当开凿留形胜，不尽烟花自古今。直北风云最高处，极天关塞筑黄金。
三松图
作者：陆深
朝代：明

三松亭亭高插天，离立森爽含风烟。栋梁廊庙似无用，撑架日月如有权。浑疑无地着此物，日观其下天坛前。秦时大夫封不受，汉家武皇来何虔。潜龙卧龙差可拟，鳞鬣头角俱依然。懒为行雨六丁怒，彩虬金电挥成鞭。有似高人傲一世，宁舍富贵耽沈玄。师山孙子今奇士，家住万山苍翠边。胸中惟储秘书监，囊里不贮司徒钱。手种青松一万树，如此三树尤堪怜。风雷掀舞山岳动，岁华剥落冰霜偏。古柏空传二百丈，蟠桃浪说三千年。有时坐石听凉籁，独把黄庭金字编。神仙官府总一致，朝中宰相山中贤。题诗一寄可斋子，会见沧海成桑田。
上峻坂临崖
作者：陆深
朝代：明

少陵有佳句，再拜扶病翁。掖予登峻坂，此事将无同。好奇已成癖，履险始有工。流泉喷玉雪，危石摇青红。下临千仞渊，上摩九万风。秋阳正皓皓，极目双飞鸿。
上虞道中
作者：陆深
朝代：明

山海无藏秀，乾坤有奥区。土风兼百粤，习气近三吴。潮落曹娥渡，天垂贺监湖。画船牵锦缆，时复下菰蒲。
下凤山南麓闻曹定翁先生夜过山居至已西还瞻行花竹间奉怀一首
作者：陆深
朝代：明

遥传拄杖过山居，度壑穿云更短渠。入院秖馀霜后菊，护窗唯有读残书。聊镵翠竹留题字，独上青松望小车。咫尺怀人情万里，江流为觅一双鱼。
下陵
作者：陆深
朝代：明

仙阶瑶砌雨如膏，大飨初成月正高。夜静溪声传水乐，山空天籁奏松涛。参差灯烛趋群从，次第官僚备列曹。更许乘骢向归路，一宵清境不知劳。
下陵
作者：陆深
朝代：明

片月青山外，遥灯绿树中。马蹄知熟路，人语杂回风。台殿参差出，冠裳彷佛同。穹碑犹入望，挥涕忆神功。
与介溪联句
作者：陆深
朝代：明

长安东陌复西城，十载并州客舍情。寄迹不妨旋马地，归心如负狎鸥盟。遥山晴送城头色，好鸟时闻禁里声。金马由来方朔隐，日长门巷似冰清。
与余方池草池兄弟游三岩
作者：陆深
朝代：明

山下三岩逐二难，春风初试杏花寒。人情倦去方惊老，江面东来渐觉宽。一代交游论出处，百年身世杂悲欢。浮云本是山中事，欲为苍生起谢安。
与周适斋潮州过张龙山樊柳圃纳凉
作者：陆深
朝代：明

明月谷阳水，长桥卧綵虹。绿杨风不动，人在镜光中。
与张山人夜渡
作者：陆深
朝代：明

入夜水云阔，烟霏共渺茫。遥空闻雁阵，远火识鱼榔。野渡虚舟楫，寒更犯雪霜。吾哀倦行役，复此恋江乡。
与徐昌国登鸡鸣山
作者：陆深
朝代：明

临风萧散撤荆扉，缓步相携上翠微。试日丙丁看塔影，赌松宽窄解腰围。路侵璧水分鸣铎，石近僧床挂衲衣。满目楼台形胜里，当年辛苦忆龙飞。
与盛希道太史谈玄二首
作者：陆深
朝代：明

愧乏山林骨，欣逢大隐人。时参言外意，己识相中身。斜月前溪水，微风别浦津。青山谁可住，春入柳条新。我有江南屋，花丛挂月痕。湘帘风不捲，宝鼎火初温。仰面晨窥牖，低头夕掩门。千言难易辩，无语向君论。
与盛希道太史谈玄二首·其一
作者：陆深
朝代：明

愧乏山林骨，欣逢大隐人。时参言外意，己识相中身。斜月前溪水，微风别浦津。青山谁可住，春入柳条新。
与盛希道太史谈玄二首·其二
作者：陆深
朝代：明

我有江南屋，花丛挂月痕。湘帘风不捲，宝鼎火初温。仰面晨窥牖，低头夕掩门。千言难易辩，无语向君论。
与石门介溪联句二首
作者：陆深
朝代：明

坐爱书声起隔邻，随风和雨伴吟身。杯深翻恨春宵短，交好谁论白发新。匹马冲泥归路远，只鸡高会故情真。词林旧侣今南北，百遍相过莫厌频。载酒遥临扬子居，寂寥春夜满床书。即看词客非常调，赖有高篇足起予。细雨绿深庭下草，短檠清照席间蔬。十年无限绨袍意，犹喜同登白玉除。
与石门介溪联句二首·其一
作者：陆深
朝代：明

坐爱书声起隔邻，随风和雨伴吟身。杯深翻恨春宵短，交好谁论白发新。匹马冲泥归路远，只鸡高会故情真。词林旧侣今南北，百遍相过莫厌频。
与石门介溪联句二首·其二
作者：陆深
朝代：明

载酒遥临扬子居，寂寥春夜满床书。即看词客非常调，赖有高篇足起予。细雨绿深庭下草，短檠清照席间蔬。十年无限绨袍意，犹喜同登白玉除。
与顾未斋游西山过海子桥有作
作者：陆深
朝代：明

新水平畴逐马蹄，白鸥黄鸟瀼东西。风云天上身仍健，鸡犬淮南路欲迷。倒影楼台含旭日，送春蒲柳拍长堤。美人期我城阴曲，已有风花入品题。
丑奴儿 其一 咏阁前芍药
作者：陆深
朝代：明

红芍开向丝纶阁，袅袅停停。人比花清。倚槛挥毫九制成。不枉芳名呼近侍，绕殿流莺。槐蚁初醒。傍砌频经敕使行。
丑奴儿 咏阁前芍药 三
作者：陆深
朝代：明
体裁：词

黄扉红药翻阶好，要赏娉婷。日暖风清。几阕新词按谱成。莫道春光留不住，尚赖啼莺。半醉半醒。起向花前缓步行。
丑奴儿 咏阁前芍药 其二 二
作者：陆深
朝代：明
体裁：词

白玉阑干红芍药，黄阁前轩。一朵婵娟。封罢词头仔细看。几番过了风和雨，避却尘喧。红紫将阑。开向钧天倚盖圜。
丑奴儿·其四
作者：陆深
朝代：明

问花底事花无语，倚遍南轩。香沁瑶娟。手撚高枝著眼看。养花天气阴晴半，云翳风喧。默默凭阑。弹指年光作转圜。
丑奴儿·咏阁前芍药
作者：陆深
朝代：明

红芍开向丝纶阁，袅袅停停。人比花清。倚槛挥毫九制成。不枉芳名呼近侍，绕殿流莺。槐蚁初醒。傍砌频经敕使行。白玉阑干红芍药，黄阁前轩。一朵婵娟。封罢词头仔细看。几番过了风和雨，避却尘喧。红紫将阑。开向钧天倚盖圜。黄扉红药翻阶好，要赏娉婷。日暖风清。几阕新词按谱成。莫道春光留不住，尚赖啼莺。半醉半醒。起向花前缓步行。问花底事花无语，倚遍南轩。香沁瑶娟。手撚高枝著眼看。养花天气阴晴半，云翳风喧。默默凭阑。弹指年光作转圜。
丙子除夕
作者：陆深
朝代：明

一枝银烛坐更阑，小几摊书只自看。家在江南四千里，有人今夜说长安。
丙寅元旦待漏
作者：陆深
朝代：明

参横斗转晓相将，迢递宫门漏水长。不见满朝环佩响，坐弹冰泪忆先皇。
丙戌元宵
作者：陆深
朝代：明

上元灯火斗婵娟，满月轻风夜可怜。人踏六鳌看海市，天连万炬候星躔。楼台影里疑无地，歌吹声中合有缘。管取一春多乐事，试从今夕卜丰年。
东乡长至
作者：陆深
朝代：明

至日复至日，萍乡更东乡。长途双客鬓，浮世两年光。水转溪无路，林寒夜有霜。天时与人事，消息看相将。
东家行
作者：陆深
朝代：明

东家有女嫁西家，不羞白璧倚蒹葭。结发初疑连理树，牵情复比并头花。并头连理愿千秋，夫婿今年轻薄游。斗鸡远过夷门市，系马时从白下楼。斗鸡系马聊应尔，可怜年华付流水。月离三五弓下弦，春当九十花成子。千叠关山音信稀，传言绝塞寄征衣。身骑大宛乌龙去，手取将军金印归。乌龙金印两难成，边境萧条不可行。黄沙万里双睛暗，白雪千山五月明。风月空闺难独守，团扇絺衣岂堪久。箜篌弦上公渡河，羌笛声中折杨柳。杨柳秋来满故园，良人何日返东门。黄金绕身久离别，不如贫贱暂温存。
东山草堂一首送东山刘先生致仕
作者：陆深
朝代：明

堂成十载昼扃扉，不负山灵将相归。物外渔樵相问答，阶前猿鹤有光辉。偏宜夜月凉先到，可忍春云湿未飞。想得夜阑还有梦，龙纹时动箧中衣。
东昌怀古
作者：陆深
朝代：明

旌旗箫鼓画船过，风送长河渺渺波。水报邮签朱夏晚，岸萦官柳绿云和。聊城不下遗书在，泰岱乾封往事多。七十二君空有箓，莫因秦汉问如何。
东池
作者：陆深
朝代：明

梅花白雪坞，杨柳绿烟堤。野旷春偏晚，江深日又西。为寻彭泽宰，如到武陵溪。茅屋人家里，时时闻鸟啼。
东石篇
作者：陆深
朝代：明

东有石，一段云，卧起亏蔽如舞裙。苔痕藓晕土花绣，中有玉质黄金纹。东海更东下，龙气何氤氲。空闻叩牛角，旋见叱羊群。高山深林天地隔，蓬壶方丈仙凡分。明堂韶磬不作贡，清庙柱础殊无闻。嗟尔东石徒纷纷，我欲携之障百川、策奇勋。不能炼成五色文，补天妙手古所云。补天手，东石君。
东轩春兴
作者：陆深
朝代：明

笙歌院落养花天，六十年踰七十前。坐隐尚馀经国手，卧游无藉买山钱。江流东下饶鲑菜，风信南来有雁笺。双鬓不嫌搔更短，老人心事爱随缘。
东阿道中对雪
作者：陆深
朝代：明

天为山行借雪看，路随天远更漫漫。诗成驴背偏如意，病后狐裘少耐寒。授简有才怀帝子，折梅无使寄长安。惟馀一片郊原兴，白马翩翩兔窟乾。
严陵
作者：陆深
朝代：明

严江秋色碧于空，严陵祠堂江水东。山云不断欲作雨，岩树半欹常背风。行人度岭忽高下，返照入壁时青红。棹歌互逐渔歌起，相送楼船上峡中。
中山图次韵俞国昌都谏送许补之侍御谪定州
作者：陆深
朝代：明

中山风物美且都，无乃贤达避世区。芝山许子今钜儒，虬髯逸论如大苏。只手欲作回天图，七月诏狱朱颜敷。我生有癖惰且迂，辱子契谊时与俱。两都三试要不殊，空怜警夜雁有奴。寂寞府中栖树乌，剸割修复见昆吾。聊试儿童夹道呼，中山山中劝种榆。
中岁
作者：陆深
朝代：明

中岁山林颇有情，柳条花萼弄春晴。目长无事江门外，独立斜阳看水生。
中秋后二夜与姜蓉塘诸友登楼
作者：陆深
朝代：明

月到中秋分外清，共登江阁俯空明。参差渔火遥通海，缥缈鸾笙欲近城。满目星辰分上下，百年尘世半阴晴。一樽且尽今宵醉，乡国宾朋倍有情。
中秋对月二首
作者：陆深
朝代：明

今夜中秋月，长安向北城。高梧云意薄，小草露华清。气候关寒暑，天心忌满盈。孤亭虚四壁，着意傍人明。对酒不成醉，秋光倍可怜。照人偏白发，为客况青毡。几处关山里，终宵鼓角边。未知尘世上，能看几回圆。
中秋对月二首·其一
作者：陆深
朝代：明

今夜中秋月，长安向北城。高梧云意薄，小草露华清。气候关寒暑，天心忌满盈。孤亭虚四壁，着意傍人明。
中秋对月二首·其二
作者：陆深
朝代：明

对酒不成醉，秋光倍可怜。照人偏白发，为客况青毡。几处关山里，终宵鼓角边。未知尘世上，能看几回圆。
中秋月下怀高进之
作者：陆深
朝代：明

浦溆虚堂欲暮秋，故人青眼夜深留。微风明灭渔舟火，四壁凄清戌角楼。身世浑疑非幻境，心期千载有神游。庭前忽报中秋月，踏碎花阴未肯休。
中秋月下怀高进之
作者：陆深
朝代：明
体裁：七言律诗

浦溆虚堂欲暮秋，故人青眼夜深留。微风明灭渔舟火，四壁凄清戍角楼。身世浑疑非幻境，心期千载有神游。庭前忽报中秋月，踏碎花阴未肯休。
中秋节后黄葵作花满园甚富病起坐对二首
作者：陆深
朝代：明

满院晚葵秋日清，裹头强起坐前楹。谁云欠却看花福，病里看花别有情。翠节亭亭摇翠云，淡鹅黄剪薄罗纹。向阳心事依然在，不共南风早策勋。
中秋节后黄葵作花满园甚富病起坐对二首·其一
作者：陆深
朝代：明

满院晚葵秋日清，裹头强起坐前楹。谁云欠却看花福，病里看花别有情。
中秋节后黄葵作花满园甚富病起坐对二首·其二
作者：陆深
朝代：明

翠节亭亭摇翠云，淡鹅黄剪薄罗纹。向阳心事依然在，不共南风早策勋。
临城道中
作者：陆深
朝代：明

寒雅成阵掠疏林，晴雪峰头弄夕阴。忆向小窗茶灶下，李成一幅论千金。
临清车行
作者：陆深
朝代：明

南人不识车，北人不识舟。二者更相苦，役役不能休。吾生本丈夫，安能绝行游。生长东吴郡，偕计来皇州。岁暮风日烈，行行阻且修。黄尘翳白日，四牡騑梁辀。未明候晨鸡，残更进薄羞。坚冰交狐豕，寒畴下羊牛。疏林希突烟，迥野多荒丘。触目集野意，抚时萦羁愁。岂不爱遗体，高居讵良谋。遑遑念饥溺，遐思禹稷俦。
丹阳孙思和东游每当山水胜处辄绘为图冬夕过俨山示我光福一段赋此
作者：陆深
朝代：明
体裁：七言律诗

看君画里汎扁舟，今夕披图数胜游。水面青峰七十二，山腰黄橘几千头。帆开远影江湖阔，天接中流日月浮。试问虎溪桥外水，为谁烟浪下苏州。
丹阳孙思和东游每当山水胜处辄绘为图冬夕过俨山示我光福一段赋此
作者：陆深
朝代：明

看君画里汛扁舟，今夕披图数胜游。水面青峰七十二，山腰黄橘几千头。帆开远影江湖阔，天接中流日月浮。试问虎溪桥外水，为谁烟浪下苏州。
为方思道题画眉折枝
作者：陆深
朝代：明

中山紫翠护层层，合起高楼对雨凭。爱汝一双花底鸟，为春啼杀海裳陵。
乔白岩太宰家山留题在迩亭
作者：陆深
朝代：明

晋阳文物上卿家，小作江山殿岁华。望到白岩明玉雪，由来绿野锁烟霞。云窗覆奕传仙谱，石室藏书带相麻。同是登临还在迩，远寻何用访丹砂。
乘月行定州道中有怀表弟顾世安
作者：陆深
朝代：明

绝爱丰标玉有烟，故园分袂已多年。如何今夜春宵月，辜负金台共被眠。
乙酉岁际二首
作者：陆深
朝代：明

灯火高楼夜，人间岁又除。团圞儿女会，萧飒鬓毛初。椒叶频传令，桃符只自书。百年强过半，非是更何如。扬燎明连汉，流星紫入烟。千门俱守岁，一夕共增年。寒勒梅香细，春回竹叶前。江湖身倘健，歌咏祝尧天。
乙酉岁际二首·其一
作者：陆深
朝代：明

灯火高楼夜，人间岁又除。团圞儿女会，萧飒鬓毛初。椒叶频传令，桃符只自书。百年强过半，非是更何如。
乙酉岁际二首·其二
作者：陆深
朝代：明

扬燎明连汉，流星紫入烟。千门俱守岁，一夕共增年。寒勒梅香细，春回竹叶前。江湖身倘健，歌咏祝尧天。
乙酉岁除
作者：陆深
朝代：明

细雨催春岁又除，县城灯火接郊墟。百年到我强过半，万事于人总不如。弊齿病深抛酒盏，安心法在卜山居。东风若问新消息，多上蒲团少著书。
九日
作者：陆深
朝代：明

满目云山气转豪，一年佳节又登高。天连泽国西风远，书寄秋怀北雁劳。三径素盟频问菊，六经遗事且题糕。授衣时叙偏惊眼，箧里犹馀旧赐袍。
九日山居客至以大风不遂登高因次李空同集韵
作者：陆深
朝代：明

泽国风涛郁未开，长缘病骨懒登台。无期远客还能至，有几重阳得再来。黄菊自应篱下看，清霜如为镜中催。当年空负凌云气，独把茱萸首重回。
九月将望始对菊
作者：陆深
朝代：明

遥怜佳节过重阳，叠叠青山近短墙。忽见黄花和我瘦，不知白日为谁忙。买栽自叹居无地，欲插先怜鬓有霜。携向小斋风露背，捲帘邀日伴秋光。
九月朔晨兴
作者：陆深
朝代：明

落叶纷可扫，客行殊未归。大化无停运，倦翼多卑飞。凌寒怀执热，抚序悲授衣。物候变南北，世故有依违。晦朔成代谢，所嗟知者稀。
九月朔晨起盆中再著数花适钱国辅自松城至为余作俨山玉舜图邑中数客继集而世安具扁舟西去矣即席再叠
作者：陆深
朝代：明

月下风前宜小车，令传白帝敛繁华。漫挥词手填青玉，欲酹花神浇紫霞。佳节正逢黄菊信，高情分占白鸥沙。相如自保完归去，赵璧从来本不瑕。
九月朔饯别过水南
作者：陆深
朝代：明

年年席上看图画，秋日人从画里行。夹道古松飞盖迥，漫滩奇石綵船轻。依山别馆云封户，入市流泉竹绕城。回首夕阳无限好，紫青如绣五云明。
九月望初寒独坐
作者：陆深
朝代：明

风回野渡水云空，犹是江南九月中。病后岁寒偏觉早，眼前心赏更谁同。萧萧竹院诗初就，曲曲山居画未工。赖有夕阳西浦上，殷勤留送半窗红。
习池
作者：陆深
朝代：明

襄樊戎马地，山简爱高閒。胜事传千古，江流抱一湾。碧山罗户牖，翠筱漾潺湲。东望增乡思，宸游正北还。
乡人送菊列之堂中
作者：陆深
朝代：明

满堂秋色又年华，白白红红客到家。不似东篱老陶令，只愁无酒对黄花。
书扇
作者：陆深
朝代：明

露下瑶空雁有期，高楼凝望已多时。隔江一片芙蓉树，欲采红芳寄所思。
书扇寄李百朋
作者：陆深
朝代：明

锦浪生春水，茅亭尽日孤。十年身不病，天远共江湖。
书扇寄杨朝敬
作者：陆深
朝代：明

一夜江门春水生，东风吹浪海云轻。从来不识王侯面，两两渔舟尽日横。
书扇寄王天锡乃兄天则
作者：陆深
朝代：明

梅花岁岁凭君折，折尽梅花第几枝。树杪暮云看去远，江湖游鲤到来迟。诗今点窜成千首，路已经过熟九疑。坐对惠连谈往事，夜来应梦草生池。
书扇寄黄竹泉
作者：陆深
朝代：明

溪堂山馆带江城，睡起催花雨正晴。闻说閒人多乐事，臂鹰调马过清明。
书扇赠何子元武选
作者：陆深
朝代：明

春风吹堕洞庭舟，春日来从鹦鹉洲。万国风尘随独客，五更烟月下中流。天边城阙身重到，笛里关山鬓已秋。坐忆五年江海别，楚云吴树各登楼。
书扇赠棋士褚子高
作者：陆深
朝代：明

阵马冲车次第行，触蛮蜗角总功名。山中尽日无人到，卧听松间落子声。
书院池亭忽有玄鹤下集因养于庭
作者：陆深
朝代：明

横空一鹤下危阑，隐隐丹砂变羽翰。疑是归鸿须系帛，莫将野鸟误称鸾。青田到后云天远，北海从来岁月宽。饮啄渐驯宜试舞，客衣偏感化长安。
书龟峰石壁上
作者：陆深
朝代：明

四眺山俱好，入山游兴长。群峰更卧起，万木半青黄。轻鸟巢孤壁，流泉过叠廊。幽期探未极，翻忆巨灵藏。
买得一小舟往来江上题曰水晶宫
作者：陆深
朝代：明

三江西下五湖东，风月烟波四望中。我买一舟轻似叶，分明摇动水晶宫。
予与袭锦子别凡十年矣丙戍冬初再得书不胜驰想题此寄之
作者：陆深
朝代：明
体裁：七言绝句

人间真有杨州鹤，海上宁无青鸟书。一纸应须万金价，相思又是十年馀。
予入晋以四月二日宿权店三日过南关抵盘陀八月东巡还亦以二日抵权店是晚遂宿南关三月午饷盘陀岂有定数耶
作者：陆深
朝代：明

一饭盘陀驿，青山是再来。登临殊不尽，节物苦相催。树色庭除古，秋衣箧笥开。天涯俱作客，去住莫惊猜。
予家旧藏潇湘图聊因旧题各成短咏八首 其一 山市晴岚
作者：陆深
朝代：明

山以远市珍，山中复成市。轻云结浮岚，东风泻清泚。不辨往来人，微喧隔林起。
予家旧藏潇湘图聊因旧题各成短咏八首 其七 远浦归帆
作者：陆深
朝代：明

孤帆自天际，出没见秋毫。归心同逝水，飞度挟风涛。临流一怅望，空觉此生劳。
予家旧藏潇湘图聊因旧题各成短咏八首 其三 烟寺晓钟
作者：陆深
朝代：明

清晓坐闻钟，知是何朝寺。微霜动商飙，秋随雁行至。联翩去乡人，岂无怀乡意。
予家旧藏潇湘图聊因旧题各成短咏八首 其二 渔村落照
作者：陆深
朝代：明

风波本无定，渔家爱夕阳。丝纶摇飏处，多在瀼西傍。清歌一曲竟，天水共微茫。
予家旧藏潇湘图聊因旧题各成短咏八首 其五 潇湘夜雨
作者：陆深
朝代：明

扁舟潇湘上，夜听潇湘雨。回风度明珰，丛篁各成坞。欲起寄相思，美人隔南浦。
予家旧藏潇湘图聊因旧题各成短咏八首 其八 平沙落雁
作者：陆深
朝代：明

雁阵惊寒早，平沙衬水圆。同怀稻粱意，南下尽翩翩。谁念关山远，犹有尺书传。
予家旧藏潇湘图聊因旧题各成短咏八首 其六 洞庭秋月
作者：陆深
朝代：明

月光随处好，何况洞庭秋。风露三千里，金波上下流。此时闻铁笛，天际一登楼。
予家旧藏潇湘图聊因旧题各成短咏八首 其四 江天暮雪
作者：陆深
朝代：明

雪片大于手，江空岁复寒。幽人高卧处，偏得画图看。为问梁王简，何如楚客冠。
予家旧藏潇湘图聊因旧题各成短咏八首·山市晴岚
作者：陆深
朝代：明

山以远市珍，山中复成市。轻云结浮岚，东风泻清泚。不辨往来人，微喧隔林起。风波本无定，渔家爱夕阳。丝纶摇飏处，多在瀼西傍。清歌一曲竟，天水共微茫。清晓坐闻钟，知是何朝寺。微霜动商飙，秋随雁行至。联翩去乡人，岂无怀乡意。雪片大于手，江空岁复寒。幽人高卧处，偏得画图看。为问梁王简，何如楚客冠。扁舟潇湘上，夜听潇湘雨。回风度明珰，丛篁各成坞。欲起寄相思，美人隔南浦。月光随处好，何况洞庭秋。风露三千里，金波上下流。此时闻铁笛，天际一登楼。孤帆自天际，出没见秋毫。归心同逝水，飞度挟风涛。临流一怅望，空觉此生劳。雁阵惊寒早，平沙衬水圆。同怀稻粱意，南下尽翩翩。谁念关山远，犹有尺书传。
予素不能饮酒昨至成都僚友并劝予蜀烧酒云可祛暑湿也命家童以蜜和之初吸半盏渐至引满复能加一酌极有效自后每晨起便饮饮之辄冲和与年少时苦酒迥异不意老来始知其趣乃尔日饮两三度陶如也家童惊喜谓自饮酒来颜色颇异岂于此将有所得耶笑成一绝
作者：陆深
朝代：明

向来酒盏太无缘，多负风花雪月天。今日天公怜老大，放怀加量到西川。
二日过唐桥庄
作者：陆深
朝代：明

画船如鹢水云遥，閒过南溪五里桥。行人渡口出复没，急鸟沙头鸣更摇。相携看菊留茅舍，独往寻源随海潮。无限高情付江路，林梢落日见渔樵。
二日阴
作者：陆深
朝代：明

江天不断海云生，谁遣阴晴总未成。苔片渐随閒径积，梅花欲傍小桥横。占年法向山农问，种树书从老圃评。幽兴最关新节候，莫教风雨妒春明。
二月五日发长寿
作者：陆深
朝代：明

只只楼船面面山，矶头石齿斗弯环。滩声忽送蛟龙窟，云气常封虎豹关。南去杂花浑烂熳，西来晴雪正潺湲。棹歌风起旌旗动，时有渔歌互往还。
二月廿二日冒雨发天长断桥乱水经涉甚险
作者：陆深
朝代：明

软舆笼雨破春寒，烟水江淮路百盘。桥断正怜羸马度，云深疑有老龙蟠。行边白发和愁长，望里青山带湿看。为问阴晴成底事，鹪鹩终羡一枝安。
二月望晨起
作者：陆深
朝代：明

修竹深溪带浅沙，隔篱初见小桃花。东风最是无情物，却与人间管岁华。
云山图赠严介溪西还
作者：陆深
朝代：明

美人别我还楚封，遥望云山如画中。忆昔燕市初相逢，年少意气双飞鸿。朅来射策披心胸，五云旭日蓬莱宫。玉堂对榻闻晓钟，南郊献赋追扬雄。旁人忽忽称儒宗，文彩往往惊相公。过从莫限风雪冲，卜居长安家屡通。眼见天日升潜龙，石渠夜照藜火红。退食联步时从容，移书论道相磨砻。岂徒握手期协恭，自信肝胆摩苍穹。今我日月催衰慵，近有白发临青铜。世事浮云无定踪，况子缞绖俨在躬。十年契谊萝施松，一旦掺袂成西东。人言此图千万重，我意试比应难穷。
五七哭桴次吴朝言御史韵二首
作者：陆深
朝代：明

坐依尘榻起循墙，一月情怀两鬓苍。生死最怜俱作客，岁华翻恨未成殇。何愁异日居人后，空想他时共我长。见说食荼肠易苦，极知荼苦不如肠。六龄携汝即辞家，能变南音语带华。时向西雍观振鹭，遥从北阙认朝鸦。乾坤有恨容啼鸟，风雨何心妒落花。莫向故园传此曲，年年寒食海西涯。
五七哭桴次吴朝言御史韵二首·其一
作者：陆深
朝代：明

坐依尘榻起循墙，一月情怀两鬓苍。生死最怜俱作客，岁华翻恨未成殇。何愁异日居人后，空想他时共我长。见说食荼肠易苦，极知荼苦不如肠。
五七哭桴次吴朝言御史韵二首·其二
作者：陆深
朝代：明

六龄携汝即辞家，能变南音语带华。时向西雍观振鹭，遥从北阙认朝鸦。乾坤有恨容啼鸟，风雨何心妒落花。莫向故园传此曲，年年寒食海西涯。
五十生朝自寿
作者：陆深
朝代：明

年行五十鬓犹青，浪许前身是岁星。三刖尚存和氏璧，一区初筑子云亭。人间好景中秋月，世上浮名五夜萤。偏爱江山围故国，欲将非是问苍冥。
五坞山房为卢师陈赋
作者：陆深
朝代：明

不是黄金地，毋烦白石歌。春风湖上路，夜月镜中波。插案图书在，缘阶兰桂多。遥知梅雪后，杖屦待经过。
五日夜坐见新月
作者：陆深
朝代：明

中庭秋影又经年，节序惊传巧夕前。一井西风梧叶信，满溪凉露稻花天。多情宋玉偏工赋，晓事扬雄晚尚玄。江上小堂蕉石里，不妨灯火抱书眠。
五月七日雨中宿观澜亭
作者：陆深
朝代：明

溽雨江天暗，通宵水气多。壮心惊岁月，人语隔烟波。舟楫供高枕，江湖付短蓑。浮沉聊尔尔，击节自长歌。
五月十三日下湾始入舟居
作者：陆深
朝代：明

淡云微雨带青山，细柳新蒲水一湾。人世百年真梦里，圣恩今日是生还。来看海鹤迎风舞，坐爱江鸥尽日閒。京国风尘能化白，临流偏诧鬓毛斑。
五月十八日代州筹边堂同陈宪副汝正大阅诸生因赠汝正
作者：陆深
朝代：明

白马翩翩綵鹤开，牙旗行帐绕层台。一时得共关山胜，他日须收将相才。凤阁龙楼俱咫尺，瘴烟蛮雨乍归来。君侯亦是三湘客，莫漫凌云赋楚哀。
五月廿七日雨后过山居观屏间所留橘实更丰肥而色回葱茜诘旦南邻致白菊一本三花灿然皆异也赋诗纪之
作者：陆深
朝代：明

菊花开早橘收迟，硕果幽芳又一时。未用千头当万户，只愁无酒负新诗。薰风五月黄金颗，畏日南邻白雪篱。欲起三家问书法，春秋何例合修辞。
五月晦江上送宋义卿民部
作者：陆深
朝代：明

重五月不至，望六送行舟。梅雨快初霁，荷风如早秋。天涯俱宦辙，江上倍离忧。欲采幽芳赠，因过杜若洲。
井陉西上故关
作者：陆深
朝代：明

雪艳腾腾长，天容黯黯低。千重无路入，一望使人迷。日午凭鸡唱，云生傍马蹄。山川分赵魏，关路隔东西。
井陉道中遇雪
作者：陆深
朝代：明

三白丰年兆，连朝瑞更多。岩阿皆入画，郢曲况闻歌。点缀乾坤好，调停节候和。青山如好客，乘兴远相过。
井陉道中雪甚
作者：陆深
朝代：明

井陉天下险，何况雪中过。绝壁看云嶂，危桥下玉坡。奔腾千驷马，森矗万人戈。信有淮阴令，衔枚夜渡河。
京口别黄甥良式
作者：陆深
朝代：明

千里相随论古今，河桥风雨夜沈沈。不知此日江头路，何似当年渭水深。
京师寄姚玉厓
作者：陆深
朝代：明

十度书来九不酬，遥传宾馆是苏州。文章合动群公赏，山水真当万户侯。未见故知能荐马，但闻东道暂依刘。相思又上金台路，满地西风吹暮愁。
人持元史至用二十陌得之
作者：陆深
朝代：明

囊中恰减三旬用，架上新添一束书。但使典坟常在手，未嫌茅舍食无鱼。
人日
作者：陆深
朝代：明

春日复人日，乡心乱客心。东山游不到，西岭雪常阴。城郭林泉绕，风云殿阁深。梅花临水发，抛事且须寻。
人日遇徐子容
作者：陆深
朝代：明

积雪霁人日，苦寒欺客襟。相看一杯酒，不负百年心。刘向俱中秘，相如独上林。共君回首地，十载赋春阴。
人日雪二首
作者：陆深
朝代：明

院深勤扫地，帘静爱闻香。堕壑随风力，穿云逗日光。山城阁道迥，松径石衣长。欲试煎茶水，丁宁近竹房。人日岁常阴，今年雪更深。天空山竞出，春早柳难禁。四海三农望，孤城独客心。故园江上路，梅坞有谁寻。
人日雪二首·其一
作者：陆深
朝代：明

院深勤扫地，帘静爱闻香。堕壑随风力，穿云逗日光。山城阁道迥，松径石衣长。欲试煎茶水，丁宁近竹房。
人日雪二首·其二
作者：陆深
朝代：明

人日岁常阴，今年雪更深。天空山竞出，春早柳难禁。四海三农望，孤城独客心。故园江上路，梅坞有谁寻。
介溪宗伯荣赐麟袍和甬川少宰韵
作者：陆深
朝代：明

白玉阑前紫兽铺，黄金台下古燕都。千年典礼开纶阁，万里风云护帝图。藜影木天时战蚁，钟声长乐晓听凫。由来此地文章海，杯视三江与五湖。
从丹凤楼前渡江
作者：陆深
朝代：明

春色临江阁，年光遍海城。东风吹又转，芳草望还生。天路青云迥，鸥波白羽轻。平生济川意，野渡更分明。
仲冬晦过海印寺有述
作者：陆深
朝代：明

万岁山阴海子桥，十年重到笑劳劳。旧时风景依稀在，岁晚冰霜积渐高。钟鼓连天涵日月，楼台倒影蘸波涛。千重王气盘龙虎，常有红云覆赭袍。
仲冬望东郊送邹和峰侍御
作者：陆深
朝代：明

冉冉山云压树低，村村茅屋带沙溪。征旗满路风初劲，尊酒长亭日又西。柏府独传乌夜曲，花骢偏恋锦障泥。隔林好鸟知人意，更向离筵尽力啼。
任城题杨訚直夫泉香书屋二首
作者：陆深
朝代：明

水纹花气斗精神，疑是成都卖卜人。传得一区杨子宅，药苗閒洗雨中春。常山人家画不如，君家宛在画中居。草堂新开何所有，半贮参苓半贮书。
任城题杨訚直夫泉香书屋二首·其一
作者：陆深
朝代：明

水纹花气斗精神，疑是成都卖卜人。传得一区杨子宅，药苗閒洗雨中春。
任城题杨訚直夫泉香书屋二首·其二
作者：陆深
朝代：明

常山人家画不如，君家宛在画中居。草堂新开何所有，半贮参苓半贮书。
伏日自南康郡城登观澜阁
作者：陆深
朝代：明

匡庐彭蠡气争雄，一段閒云万顷风。五老地高俱拱北，九江天远总朝东。秋期先逐乡心到，眼界聊随野望空。更向青霄问明月，画阑人在水晶宫。
伤哉行
作者：陆深
朝代：明

伤哉薤露日欲午，昨日草堂辞故主。黄梁已熟梦初回，百岁相将一柸土。北邙山下纸钱风，杜鹃声中寒食雨。留得功名上墓碑，行人立马泪如缕。椒浆满地不胜愁，日落玄猿为起舞。流传义事死不泯，会有馀休大门户。
何舍人馆中对雪
作者：陆深
朝代：明

燕地春犹浅，高城雪更明。相逢为客处，同有望乡情。栈阁因风积，楼台入夜清。不知梁苑赋，何似蔡州城。
俨山堂迟友
作者：陆深
朝代：明

淡烟酿朝冥，细雨含秋姿。独立更延伫，怅望迟所思。丽容本绝代，被服何陆离。一为经时别，悲喜极感持。徽音寄篇翰，往往追四诗。知己自旷遇，佳会贵及时。大业日云远，非子谁与期。
俨山春晓二首
作者：陆深
朝代：明

濛濛连夜雨，曲曲带溪山。隔水分喧寂，经旬断往还。天连沧海近，人比白鸥閒。多藉东风力，吹春到闭关。初有江山胜，况逢花柳春。晓云含宿雨，暖吹约轻尘。树里看孤棹，烟中辨四邻。几年京国梦，唤醒爱閒身。
俨山春晓二首·其一
作者：陆深
朝代：明

濛濛连夜雨，曲曲带溪山。隔水分喧寂，经旬断往还。天连沧海近，人比白鸥閒。多藉东风力，吹春到闭关。
俨山春晓二首·其二
作者：陆深
朝代：明

初有江山胜，况逢花柳春。晓云含宿雨，暖吹约轻尘。树里看孤棹，烟中辨四邻。几年京国梦，唤醒爱閒身。
俨山精舍晚意
作者：陆深
朝代：明

林深暮烟紫，海近秋月白。稍稍神虑淡，悠悠寺喧隔。乾坤等逆旅，谁非远行客。遣此百忧端，栖我一亩宅。楚狂虽忘世，湘累竟何益。寄情混渔樵，托契友金石。
俨山精舍晚意
作者：陆深
朝代：明

风蝉咽翘林，江鸥泳别渚。云霞变初秋，焦枯慰时雨。岂乏凌冲志，蓬瀛渺何许。兀坐当轩楹，凉飙满衣苧。中炯常晏如，外纷亦屡拒。会心适寡谐，顾影闻独语。
俨山西偏凿方塘而未及泉四面洼空若壁适春潮暴涨悬溜而下若珠玑万斛水晶帘一段迸空垂舞喷射照耀夺人目睛而冲撞漰湃顷焉出声又若张乐洞庭之上信天下之奇观也作诗纪之
作者：陆深
朝代：明

九天落银河，一部喧水乐。自昔饫奇闻，于兹破尘浊。东风吹海门，潮头拥蛟鳄。漫坡已铺练，溜崖遂悬瀑。雅音发铿鍧，天籁韵宫角。横开水晶帘，乱飐珍珠雹。回风拂沤沫，落日漾瀺灂。排波摧冰霜，荡空惊鹳鹤。虽惭达人观，缅希百川学。无私理则然，盈科仰先觉。嗟予方寡陋，昔贤何渺邈。垂老卜此居，偶尔期浣濯。林木日已繁，茅衡向堪斲。相要素心人，文史事商搉。
修竹篇三章
作者：陆深
朝代：明

瞻彼修竹，薄言眷之。依依庭除，托植在兹。我悦我亲，以况其仪。竹之苞矣，以慰我思。瞻彼修竹，其色如玉。眷言顾之，岂曰空谷。出则尔恭，入则尔复。君子之居，清风穆穆。瞻彼修竹，凤凰于飞。岁聿云莫，泥泥有辉。崇是正直，以保中虚。君子万年，神明所依。
修竹篇三章
作者：陆深
朝代：明
体裁：四言诗

瞻彼修竹，薄言眷之。依依庭除，托植在兹。我悦我亲，以况其仪。竹之苞矣，以慰我思。（一章）瞻彼修竹，其色如玉。眷言顾之，岂曰空谷。出则尔恭，入则尔复。君子之居，清风穆穆。（二章）瞻彼修竹，凤凰于飞。岁聿云莫，泥泥有辉。崇是正直，以保中虚。君子万年，神明所依。（三章）
候祭
作者：陆深
朝代：明

神道如弦春月寒，女城西畔第三坛。楼台始信中天起，星斗翻从下界看。五色龙蛇摇羽盖，九重烟雾蔼椒兰。君王合在清斋殿，共听钟声夜向阑。
假寐
作者：陆深
朝代：明

假寐依洄洑，篝灯伴水云。晚潮随月上，归雁带霜闻。地古三江合，星移五夜分。冥行吾岂敢，露宿畏离群。
偶成
作者：陆深
朝代：明

曲曲筠阑雨乍乾，拍湖风酿海棠寒。不知乡思添多少，宽尽黄金旧带鞶。官署红梅着花便，伤于雪怃然有述。因赠提学张静峰，佥宪谪广东提举。胭脂的的照疏林，蝶冷蜂寒春未深。一夜无端风雨横，朝来多少惜花心。
偶成
作者：陆深
朝代：明

蓬莱波浪浅，汀洲杜若新。暖云不作雨，閒杀钓鳌人。
偶成
作者：陆深
朝代：明

黄花翠竹动秋容，白日沧江有卧龙。不是扁舟归去急，隔溪相约采芙蓉。
偶成·其一
作者：陆深
朝代：明

曲曲筠阑雨乍乾，拍湖风酿海棠寒。不知乡思添多少，宽尽黄金旧带鞶。
偶成·其三
作者：陆深
朝代：明

胭脂的的照疏林，蝶冷蜂寒春未深。一夜无端风雨横，朝来多少惜花心。
偶成·其二
作者：陆深
朝代：明

官署红梅着花便，伤于雪怃然有述。因赠提学张静峰，佥宪谪广东提举。
元宵
作者：陆深
朝代：明

横笛短箫催暮筵，星桥火树共参天。人于年谷占先兆，老向烟花正有缘。霄汉无声风力定，山河留影月华圆。他乡频岁冰霜里，故国今宵殿阁边。
元宵
作者：陆深
朝代：明

满街灯火杂游尘，消受风光五日春。微雨澹云城上月，纸灯茅店客中身。家遥隔岁书随雁，山近当窗鬼笑人。佳节不殊心赏异，梅花新水独相亲。
元宵风雨
作者：陆深
朝代：明

风雨无端妒早春，上元灯火寂游尘。此身天地谁非幻，何物阴晴解弄人。台殿下方空怅望，星娥高处自精神。强扶残病酬佳节，绛蜡银屏照座新。
元年除夕试笔二首
作者：陆深
朝代：明

岁寒冉冉夜将除，景物依依绕故庐。大禹三江俱到海，春王五始合教书。山中日月从閒积，天上风云入望馀。何用青铜看勋业，自应愁鬓已萧疏。蜡炬含风夜不寒，得从儿女簇杯盘。粗知万里归犹暮，老觉多情遣更难。期与青春酬寸草，羞将白发付弹冠。百年尘世同官历，今夕明朝取次看。
元年除夕试笔二首·其一
作者：陆深
朝代：明

岁寒冉冉夜将除，景物依依绕故庐。大禹三江俱到海，春王五始合教书。山中日月从閒积，天上风云入望馀。何用青铜看勋业，自应愁鬓已萧疏。
元年除夕试笔二首·其二
作者：陆深
朝代：明

蜡炬含风夜不寒，得从儿女簇杯盘。粗知万里归犹暮，老觉多情遣更难。期与青春酬寸草，羞将白发付弹冠。百年尘世同官历，今夕明朝取次看。
元日渡江二首
作者：陆深
朝代：明

残日楼台媚远天，清寒先觉鬓毛偏。多情桑梓依江郭，过眼烟花改岁年。龙气常占云五色，蓬山只隔路三千。东风似解知人意，吹向梅边复柳边。潮回沙际识春回，远见帆樯映雪开。向晚中流空日月，倚天隔岸有楼台。波涛东下元相逐，鸥鹭群飞莫浪猜。一望海云俱不极，令人遥忆济川才。
元日渡江二首·其一
作者：陆深
朝代：明

残日楼台媚远天，清寒先觉鬓毛偏。多情桑梓依江郭，过眼烟花改岁年。龙气常占云五色，蓬山只隔路三千。东风似解知人意，吹向梅边复柳边。
元日渡江二首·其二
作者：陆深
朝代：明

潮回沙际识春回，远见帆樯映雪开。向晚中流空日月，倚天隔岸有楼台。波涛东下元相逐，鸥鹭群飞莫浪猜。一望海云俱不极，令人遥忆济川才。
元旦日蚀
作者：陆深
朝代：明

白日众阳宗，王正四序首。况此月初吉，食之亦孔丑。故老相惊嗟，百年未曾有。颇闻文皇时，兹事亦匪偶。当其君臣会，灾祲岂能久。宋公才一言，荧惑乃却守。于今太阳厄，从申直至酉。群僚萃南宫，簪组纷前后。台史报初亏，稽首再三扣。元臣跪伐鼓，申救情独厚。高高若罔闻，啖食未满口。乍疑璧微缺，忽若镜中剖。须臾如月初，恍欲露星斗。惨淡不可辨，氛霾互缠纠。天人会相通，垂戒固不苟。吾闻月掩日，其事果然否。无乃阳道衰，遂为阴所走。月本傅日行，代明得称耦。倘使日景亏，月光安所受。其事或渺茫，吾欲徵神瞍。载观春秋书，一一各有取。下土虮虱臣，惭无捧日手。
元旦试笔二首和柴德美
作者：陆深
朝代：明

天门次第列中官，御幄含风春尚寒。拜罢两班文共武，相逢屈指计迎銮。帝德唯天仰日新，圣经书法重王春。青阳应律方东令，翠辇临边正北巡。
元旦试笔二首和柴德美·其一
作者：陆深
朝代：明

天门次第列中官，御幄含风春尚寒。拜罢两班文共武，相逢屈指计迎銮。
元旦试笔二首和柴德美·其二
作者：陆深
朝代：明

帝德唯天仰日新，圣经书法重王春。青阳应律方东令，翠辇临边正北巡。
兑阳书楼
作者：陆深
朝代：明

面山花竹背山楼，合着元龙最上头。云气阴晴常不定，江声回合正东流。九关清梦通霄汉，八月仙槎贯斗牛。欲赋兑阳形胜里，山川元是汉嘉州。
入五台
作者：陆深
朝代：明

山水情多不自由，白头终作五台游。万重云树高低出，千里滹沱背面流。绝顶只疑天北极，朝阳初见海东头。共传此是清凉地，为洗烦心尽日留。
入京口闸
作者：陆深
朝代：明

沙城扰扰人归市，喜色津津客过关。船外寒潮随白鸟，树间花气绕青山。梦魂风雨今宵减，乡国门墙五日还。百里波涛幸无恙，满卮村酒慰慈颜。
入平定州
作者：陆深
朝代：明

雪拥频回马，山寒少见人。岁长不记历，风暖即知春。泉石谋生薄，烟霞即事新。此中有真隐，能望岂能亲。
入晋南关
作者：陆深
朝代：明

丹崖倒浸一溪影，碧叶抽花十里香。最是闽中留客处，不知春尽度辽阳。
入晋陵西门往东门晚泊
作者：陆深
朝代：明

百年雨露长繁华，烟柳长堤入市斜。石岸楼船载箫鼓，朱阑帘幕护莺花。软泥驿路人调马，细水溪桥女浣沙。待泊黄昏更东下，满城灯火万人家。
八日雪中自海子东过朝天宫习仪
作者：陆深
朝代：明

今日自誇银海过，古来空羡雪溪游。连天紫气迷金殿，绕郭青山尽白头。高处寒多浑可奈，望中人远不胜愁。一年长至须成庆，重试鸡人拜冕旒。
八月一日出郊秋色佳甚
作者：陆深
朝代：明

远山流水晓云和，松有盘陀竹有坡。两月簿书堆积满，千重岩壑梦魂多。莼丝渐逐秋心长，雁信凭将旅恨过。一出郊关风景别，桃源未敢问如何。
八月九日月夜泊舟凤凰桥
作者：陆深
朝代：明

凤凰山下凤凰桥，与客移舟自海潮。中半秋光明月小，参差山势碧波遥。四时得意真行乐，一榻高眠慰久要。为问向阳多少地，种梧栽竹老清朝。
八月十六夜渡江
作者：陆深
朝代：明

天上金波影未阑，人间已作隔宵看。千家香雾笼银兔，一派天风吹紫鸾。夜色分秋当二八，桂华作意让团圞。不知高处还谁忌，倚遍幽人十二阑。
六日始晴
作者：陆深
朝代：明

春日常阴到人日，今年人日隔宵晴。雍熙有象回天地，鼓吹无能荅圣明。江上旧便高枕卧，花间新办小车行。东风又动吴波绿，流过閒居独有情。
六日雨二首
作者：陆深
朝代：明

郊居世尘少，农月雨声多。暝色连葭菼，繁阴动薜萝。歌谣终帝力，沾润即恩波。漠漠江天外，时时白鸟过。长閒缘性懒，爱雨为年丰。入夜声逾急，因风势转雄。灯前欹病枕，江上忆渔翁。亦有沧洲兴，相期泛水东。
六日雨二首·其一
作者：陆深
朝代：明

郊居世尘少，农月雨声多。暝色连葭菼，繁阴动薜萝。歌谣终帝力，沾润即恩波。漠漠江天外，时时白鸟过。
六日雨二首·其二
作者：陆深
朝代：明

长閒缘性懒，爱雨为年丰。入夜声逾急，因风势转雄。灯前欹病枕，江上忆渔翁。亦有沧洲兴，相期泛水东。
六月十三日夜雨作寒
作者：陆深
朝代：明

人间六月火龙蟠，秖道床头瀑布寒。底事江南连夜雨，五更欹枕怯衣单。
兰溪易舟愈小而北望愈远
作者：陆深
朝代：明

山峰叠叠水潭潭，欲断还开去始谙。净照波光深见石，远分秋色半成岚。梦魂总不离天上，身世虚怜是斗南。买得溪船如一叶，茶烟频飏酒微酣。
兰溪道中
作者：陆深
朝代：明

朝日晖江路，平林映远山。宿云收不尽，高鸟与俱还。秋草弄幽色，寒松有好颜。时时上高濑，隐几听潺湲。
内丘大风尘
作者：陆深
朝代：明

沙曲风尘冉冉高，行行偏念圣躬劳。九天日月悬平野，万乘旌旗捲怒涛。山势远随驯象辇，春光正满衮龙袍。侍臣亦有扬雄赋，欲奏河东愧二毛。
再出郊坛视牲王正十日早于华盖殿复命
作者：陆深
朝代：明

九天风物丽春阳，来自南郊夜未央。龙驭遥传香袅袅，鹓行时送佩锵锵。步依玉砌雕阑绕，立近珠帘绣带长。华盖极天悬法象，此身真到白云乡。
再叠得七首
作者：陆深
朝代：明

伐檀江上未成车，独立西风殿岁华。谁复赏心同素月，自怜春殿隔红霞。前身合住琼花观，托迹遥连杜若沙。不是风云终少气，翻缘玉石共无瑕。疑是星精谪五车，不随红紫领韶华。疏篱野水谁成伴，淡雨微云欲变霞。为客缁衣惊岁月，倩人团扇掩风沙。閒情脉脉秋江上，玉面啼痕错认瑕。颜如秾李不同车，千古诗人咏德华。凉信预教秋作伴，孤芳无藉锦为霞。梦回岁月梨花院，望断西风白鹭沙。携向玉阑干畔种，青蝇不放点成瑕。风雨无端懒税车，坐当秋水阅南华。花开一树临重九，人倚高城望少霞。颜色不随游女艳，心情常近狎鸥沙。绝怜何用频携酒，沾醉姿容玉带瑕。绕檐铁马骤鸣车，花有清阴月有华。江上水天同一色，望中台殿隔西霞。风随秋远闻香露，潮识溪寒阁浅沙。无计可留摇落尽，共梅开处斗无瑕。水云深处挽羊车，寻乐寻芳湿露华。花径五风还十雨，江天孤鹜伴飞霞。霜前已露全身白，风外遥怜半面沙。爱杀临流晴照影，青铜如拭净无瑕。看花每枉故人车，花亦迎人带露华。是处倚阑怜夜月，几回携酒泛春霞。银瓶手插新添水，玉树情亲细碾沙。欲寄报章重阁笔，墨痕翻惜茧光瑕。
再叠得七首·其一
作者：陆深
朝代：明

伐檀江上未成车，独立西风殿岁华。谁复赏心同素月，自怜春殿隔红霞。前身合住琼花观，托迹遥连杜若沙。不是风云终少气，翻缘玉石共无瑕。
再叠得七首·其七
作者：陆深
朝代：明

看花每枉故人车，花亦迎人带露华。是处倚阑怜夜月，几回携酒泛春霞。银瓶手插新添水，玉树情亲细碾沙。欲寄报章重阁笔，墨痕翻惜茧光瑕。
再叠得七首·其三
作者：陆深
朝代：明

颜如秾李不同车，千古诗人咏德华。凉信预教秋作伴，孤芳无藉锦为霞。梦回岁月梨花院，望断西风白鹭沙。携向玉阑干畔种，青蝇不放点成瑕。
再叠得七首·其二
作者：陆深
朝代：明

疑是星精谪五车，不随红紫领韶华。疏篱野水谁成伴，淡雨微云欲变霞。为客缁衣惊岁月，倩人团扇掩风沙。閒情脉脉秋江上，玉面啼痕错认瑕。
再叠得七首·其五
作者：陆深
朝代：明

绕檐铁马骤鸣车，花有清阴月有华。江上水天同一色，望中台殿隔西霞。风随秋远闻香露，潮识溪寒阁浅沙。无计可留摇落尽，共梅开处斗无瑕。
再叠得七首·其六
作者：陆深
朝代：明

水云深处挽羊车，寻乐寻芳湿露华。花径五风还十雨，江天孤鹜伴飞霞。霜前已露全身白，风外遥怜半面沙。爱杀临流晴照影，青铜如拭净无瑕。
再叠得七首·其四
作者：陆深
朝代：明

风雨无端懒税车，坐当秋水阅南华。花开一树临重九，人倚高城望少霞。颜色不随游女艳，心情常近狎鸥沙。绝怜何用频携酒，沾醉姿容玉带瑕。
再叠答诸贤和章
作者：陆深
朝代：明

日日诗筒走传车，山中草树有光华。花神让雪三分白，文气成龙五色霞。肺病夜窗和玉露，美人秋水隔江沙。无由报得风骚手，白玉明珠总未瑕。
再集一首寄徐子容侍读
作者：陆深
朝代：明

更为后会知何地，想见归怀尚百忧。念我能书数字至，似君须向古人求。三年奔走空皮骨，万里风烟接素秋。寂寞江天云雾里，鹡鸰飞急到沙头。
再集五贤堂次至日登山韵奉荅嵩野
作者：陆深
朝代：明

路向高峰入，筵随落日开。客怜今雨到，人拟古风回。远暝含残雪，新阳动蛰雷。爱君清彻骨，不为看山来。
冬日同�川过范浣溪
作者：陆深
朝代：明
体裁：七言律诗

曲径疏篱路欲迷，草堂岁晚浣花溪。槐柯倒影醒残梦，竹汗留青满旧题。暇日偶从南郭隐，好山多在小窗西。高人未用逃名迹，江上天空北斗低。
冯侍御野雉坪
作者：陆深
朝代：明

芜莽频年杂采樵，山灵留此托高标。纡回负郭瓜田近，平远如村石径遥。日暖林端飞雉子，雨晴涧尾送鱼苗。功成廊庙悬车处，应有芳名配午桥。
净果寺晚眺
作者：陆深
朝代：明

权店驿前山晚晴，天留高赏待西征。北来形胜重关紫，春去莺花几树明。风物未缘怀故土，文章终恐是虚名。纡从一径过僧寺，红药翻阶忆五城。
减字木兰花·新居雨后
作者：陆深
朝代：明

疏窗小阁。银烛摇红帘影薄。院宇深沈。雨送新凉抵万金。休休蓦蓦。一任那知身是客。茗椀炉薰。云里更筹次第闻。
减字木兰花·新居雨后
作者：陆深
朝代：明
体裁：词

疏窗小阁。银烛摇红帘影薄。院宇深沈。雨送新凉抵万金。休休蓦蓦。一任那知身是客。茗碗炉薰。云里更筹次第闻。
凤冈书屋为宁波朱允升赋
作者：陆深
朝代：明

凤凰冈下结幽居，能读先人万卷书。手种碧梧深雨露，谁题凡鸟到门闾。楚狂空有歌相和，阿阁曾传事巳虚。见说上林工奏赋，白头未必老相如。
出北城与严唯中倪本端同行
作者：陆深
朝代：明

天门积雨洗炎蒸，日射西山紫翠层。白发先朝老供奉，青衫骑马向诸陵。幸陪鸳侣时相并，欲挽龙髯却未能。流水稻田城北路，去来吾记昔年曾。
出北郊候入金绳寺独坐
作者：陆深
朝代：明

初过城阴驷马桥，缘溪水竹正萧萧。得闲岂恨流年晚，爱客浑忘去路遥。风捲旆旌驱陆海，天寒楼阁霁烟霄。南中景物长妍丽，囊底无劳叹皂貂。
出土城即事
作者：陆深
朝代：明

粼粼原隰远，迟迟丽景晴。始欣出尘想，遂畅同物情。夭桃出颓垣，曲涧萦旧京。民俗远渐朴，山照去犹明。天关古无对，边尘今自清。抚时感雨露，缘礼报生成。因公遂攸往，倡言纪兹行。
出西郊书感
作者：陆深
朝代：明

花香草色遍天涯，团盖风多旭日迟。负郭人家田陌陌，送春心绪柳丝丝。未应华发偏怜我，试问流年苦为谁。路绕溪回无限好，何人不起钓游思。
分司院前植蓼雨后着花嫣然感秋怀土
作者：陆深
朝代：明

我家本住江湖上，独客远怜山谷中。忽见庭花红带雨，恍疑浦树碧含风。此身去住浑无赖，随地寒暄自不同。试问桑榆能几许，长途南北又西东。
分水祠漫成
作者：陆深
朝代：明

江头十日坐，无日不吁嗟。绿暗连天柳，红明委地花。衔泥新燕子，傍水旧人家。南望无终极，青天又一涯。
分金行
作者：陆深
朝代：明

古人重结交，何必千万人。一一苟知己，安得各许身。嗟哉管鲍交，迹远心逾亲。后来相齐功，宁令负分金。
分题灯下细书寿副宪卢师召乃翁
作者：陆深
朝代：明

青藜火底坐挥毫，犹有蝇头满薛涛。似与黄庭传妙诀，还将白练写风骚。怀人诗就石湖晓，寄子书成剑阁高。见说方瞳今己碧，更从天际送鸿毛。
刘蕡祠二首
作者：陆深
朝代：明

谏议千年自有祠，唐朝宫阙黍离离。多情瘦马冲寒到，无数青山落照迟。往事空传台下骏，灵风常满庙前旗。冰霜入夜频搔首，欲奠芳椒侑楚词。门带冰堤一径随，丹青寥落见风仪。当年去国呈秋卷，同辈看花满丽词。言论纵危终爱主，英雄空好不逢时。客来系马祠前树，独坐寒山有所思。
刘蕡祠二首·其一
作者：陆深
朝代：明

谏议千年自有祠，唐朝宫阙黍离离。多情瘦马冲寒到，无数青山落照迟。往事空传台下骏，灵风常满庙前旗。冰霜入夜频搔首，欲奠芳椒侑楚词。
刘蕡祠二首·其二
作者：陆深
朝代：明

门带冰堤一径随，丹青寥落见风仪。当年去国呈秋卷，同辈看花满丽词。言论纵危终爱主，英雄空好不逢时。客来系马祠前树，独坐寒山有所思。
刘都阃以红花本见贻
作者：陆深
朝代：明

才赏名花当送春，移根西向伴吟身。为谁池馆能怜旧，到手风光又斩新。谢令空题红芍药，杜陵偏感白头人。公庭事简馀芳草，留取青枝衬绿茵。
刘都阃送菖蒲
作者：陆深
朝代：明

虎须戟戟映窗纱，劲气孤标露有华。见说仙灵通九节，夜深清梦伴梅花。
初与郊祀分献风云雷雨坛
作者：陆深
朝代：明

露冕垂绅午夜长，瑶坛灏气正苍苍。灵飙不度松声细，端拜初来曙色凉。愿有风雷悟明主，敢将云雨赋襄王。圜丘礼乐今皇盛，万骑千庐簇女墙。
初从木罂渡水欣然忘危步入山庵小憩
作者：陆深
朝代：明

病骨难为路，春容半带阴。木罂初渡水，山寺不藏林。脱险初经险，违心却负心。楚云天共远，聊复一登临。
初夏五首
作者：陆深
朝代：明

野旷孤亭迥，昼长花影迟。蒹葭飞白鸟，杨柳啭黄鹂。芍药花初谢，芭蕉叶已斜。窗前一夜雨，浮绿涨文纱。林日不到地，溪风常满船。雨馀黄犊健，天际白鸥眠。初日浮空动，微风刬地凉。苧衣人尚怯，看竹过横塘。细草缘层砌，幽禽语画梁。好风排户入，吹散午时香。
初夏五首·其一
作者：陆深
朝代：明

野旷孤亭迥，昼长花影迟。蒹葭飞白鸟，杨柳啭黄鹂。
初夏五首·其三
作者：陆深
朝代：明

林日不到地，溪风常满船。雨馀黄犊健，天际白鸥眠。
初夏五首·其二
作者：陆深
朝代：明

芍药花初谢，芭蕉叶已斜。窗前一夜雨，浮绿涨文纱。
初夏五首·其五
作者：陆深
朝代：明

细草缘层砌，幽禽语画梁。好风排户入，吹散午时香。
初夏五首·其四
作者：陆深
朝代：明

初日浮空动，微风刬地凉。苧衣人尚怯，看竹过横塘。
初夏八首
作者：陆深
朝代：明

雨打蜗牛篆，水回科斗文。辛夷花正发，咄咄欲书云。竹粉轻过院，秧针短出潮。瘦筇妨草耳，高屐距山腰。行蚁醒槐梦，游蜂静蜜衙。嫣然成一笑，更爱雨中花。散步常依树，高眠且枕流。北窗陶令宅，南国庾公楼。雨意初蒸暑，林声巳变禽。兼句断来往，无日罢登临。竹阁开林樾，兰舟过石塘。岁年占五谷，风物近端阳。雨歇鸠鸣午，风行麦送秋。村村鸡犬里，疑有故时侯。晚潮常带月，夏雨不过田。身世江湖里，人家水木边。
初夏八首·其一
作者：陆深
朝代：明

雨打蜗牛篆，水回科斗文。辛夷花正发，咄咄欲书云。
初夏八首·其七
作者：陆深
朝代：明

雨歇鸠鸣午，风行麦送秋。村村鸡犬里，疑有故时侯。
初夏八首·其三
作者：陆深
朝代：明

行蚁醒槐梦，游蜂静蜜衙。嫣然成一笑，更爱雨中花。
初夏八首·其二
作者：陆深
朝代：明

竹粉轻过院，秧针短出潮。瘦筇妨草耳，高屐距山腰。
初夏八首·其五
作者：陆深
朝代：明

雨意初蒸暑，林声巳变禽。兼句断来往，无日罢登临。
初夏八首·其八
作者：陆深
朝代：明

晚潮常带月，夏雨不过田。身世江湖里，人家水木边。
初夏八首·其六
作者：陆深
朝代：明

竹阁开林樾，兰舟过石塘。岁年占五谷，风物近端阳。
初夏八首·其四
作者：陆深
朝代：明

散步常依树，高眠且枕流。北窗陶令宅，南国庾公楼。
初夏即事二首
作者：陆深
朝代：明

水亭山馆绿阴肥，渐觉心情与世违。午睡觉来香未烬，一群新燕学交飞。云日阴阴水气凉，园林梅子半青黄。农歌野唱元无谱，和合沧浪意自长。
初夏即事二首·其一
作者：陆深
朝代：明

水亭山馆绿阴肥，渐觉心情与世违。午睡觉来香未烬，一群新燕学交飞。
初夏即事二首·其二
作者：陆深
朝代：明

云日阴阴水气凉，园林梅子半青黄。农歌野唱元无谱，和合沧浪意自长。
初夏四首
作者：陆深
朝代：明

桔槔声里送春归，乳燕迁莺接队飞。入砚柳花还碍笔，扑帘槐雨欲沾衣。月茶初碾金文饼，团扇新裁白练机。小阁正宜清润候，昼长消得往来稀。银塘新水鸭头纹，载酒浮花动午薰。老圃养成三径竹，野人耕破一溪云。廉纤雨脚晴不断，怯恰莺啼远更闻。为惜琴书妨溽暑，自锄苔砌辨香芸。穹林迢递绿生烟，漠漠澄空映水田。唤雨唤晴鸠不住，能高能下燕频穿。春晖东去元无恙，风力南来渐有权。起坐江楼自清晓，游鱼吹浪碧荷圆。绿阴庭院昼初长，药碾丹炉按古方。病后精神浑爱惜，閒来文字费商量。自携藜榻安风背，新作茅堂向水阳。子鲚正肥斑竹笋，欲将身世老江乡。
初夏四首·其一
作者：陆深
朝代：明

桔槔声里送春归，乳燕迁莺接队飞。入砚柳花还碍笔，扑帘槐雨欲沾衣。月茶初碾金文饼，团扇新裁白练机。小阁正宜清润候，昼长消得往来稀。
初夏四首·其三
作者：陆深
朝代：明

穹林迢递绿生烟，漠漠澄空映水田。唤雨唤晴鸠不住，能高能下燕频穿。春晖东去元无恙，风力南来渐有权。起坐江楼自清晓，游鱼吹浪碧荷圆。
初夏四首·其二
作者：陆深
朝代：明

银塘新水鸭头纹，载酒浮花动午薰。老圃养成三径竹，野人耕破一溪云。廉纤雨脚晴不断，怯恰莺啼远更闻。为惜琴书妨溽暑，自锄苔砌辨香芸。
初夏四首·其四
作者：陆深
朝代：明

绿阴庭院昼初长，药碾丹炉按古方。病后精神浑爱惜，閒来文字费商量。自携藜榻安风背，新作茅堂向水阳。子鲚正肥斑竹笋，欲将身世老江乡。
初夏移舟天马山过嘉树林听僧道净弹琴
作者：陆深
朝代：明

城阴水木夏初临，十里来过嘉树林。乘兴不妨灵运屐，赏心先到颖师琴。望中海日依微见，物外烟霞次第寻。欲上前山最高处，扁舟应向五湖深。
初秋夜
作者：陆深
朝代：明

随身枕簟绮窗虚，映水楼台晚浴初。梦里已无投笔事，閒来如有绝交书。看低北斗知宵永，惊早西风是病馀。家在吴淞江上住，底须天际忆鲈鱼。
初秋对月
作者：陆深
朝代：明

今夜新秋月，三江复故乡。龙归行雨后，蛩助捣衣长。梧叶三分变，莼丝十尺强。人间自离别，天上亦河梁。
初试羊㲨予有一端藏笥中者十年兹教内馆始制为衣以禦北风感而有作
作者：陆深
朝代：明

萧飒头颅感是非，半生何敢爱轻肥。相将岁晚看新制，指点年华亦故衣。北郭严凝随瘦马，西州辛苦到残机。病来却恐浑憔悴，且试休文旧带围。
利路纪雨
作者：陆深
朝代：明

欹枕无眠万里心，济时须仗傅岩霖。三更忽送千山雨，五月难逢半日阴。禾黍垄头新水涨，芭蕉声里大江深。起来欲着蓑衣舞，细听窗前断续音。
利路纪雨八首自广元至柏林驿适久旱得雨口占识喜
作者：陆深
朝代：明

甘棠实恐负初心，时雨何期更作霖。行处万山惊簿暮，望中一片见浓阴。飞扬岂为催诗急，飘洒终怜润物深。安有随车方往辙，虚烦父老沸佳音。慰却三农渴望心，通宵沾润己成霖。客盘鸟道清新暑，云护龙湫散远阴。旸雨极知天意厚，节调空感国恩深。蜀川花鸟今无数，隔叶鸣鸠多好音。兼程计日竟何心，聊慰苍生久望霖。叠叠溪山千里道，萧萧竹树万家阴。閒看行蚁占迟蚤，试策新秧问浅深。五月南来多淑气，并将风雨佐虞音。人心尽处合天心，消得巴渝三日霖。自信本来调水旱，却缘底事怨晴阴。云封蜀道千山重，江到瞿塘万里深。旧是吾家歌吹海，买教弦管续馀音。泉声曲曲度江心，知是前山已化霖。巫峡风烟天漠漠，巴渝歌舞晓阴阴。春回䆉稏连村合，凉沁芭蕉到骨深。圣主中兴多法古，宣王云汉有遗音。飘萧竹树动乡心，却是西川雨酿霖。水绕巴江流渐长，云来巫峡气常阴。不妨柏溜参天下，复爱棠栖隐地深。欲为吾民歌帝力，阳春白雪有馀音。好雨知时慰客心，须将滴滴比甘霖。紫薇花下凉先动，翠柏丛中晓更阴。赋就漫誇神女丽，梦回巳感圣君深。遥怜谷口躬耕处，试听康衢击壤音。浪博虚名愧此心，真成三日雨为霖。溪声一夜喧新涨，云气千峰结晚阴。喜极翻嫌歌管脆，病馀浑怯酒杯深。窗前最爱芭蕉响，疑有人传太古音。
利路纪雨八首自广元至柏林驿适久旱得雨口占识喜·其一
作者：陆深
朝代：明

甘棠实恐负初心，时雨何期更作霖。行处万山惊簿暮，望中一片见浓阴。飞扬岂为催诗急，飘洒终怜润物深。安有随车方往辙，虚烦父老沸佳音。
利路纪雨八首自广元至柏林驿适久旱得雨口占识喜·其七
作者：陆深
朝代：明

好雨知时慰客心，须将滴滴比甘霖。紫薇花下凉先动，翠柏丛中晓更阴。赋就漫誇神女丽，梦回巳感圣君深。遥怜谷口躬耕处，试听康衢击壤音。
利路纪雨八首自广元至柏林驿适久旱得雨口占识喜·其三
作者：陆深
朝代：明

兼程计日竟何心，聊慰苍生久望霖。叠叠溪山千里道，萧萧竹树万家阴。閒看行蚁占迟蚤，试策新秧问浅深。五月南来多淑气，并将风雨佐虞音。
利路纪雨八首自广元至柏林驿适久旱得雨口占识喜·其二
作者：陆深
朝代：明

慰却三农渴望心，通宵沾润己成霖。客盘鸟道清新暑，云护龙湫散远阴。旸雨极知天意厚，节调空感国恩深。蜀川花鸟今无数，隔叶鸣鸠多好音。
利路纪雨八首自广元至柏林驿适久旱得雨口占识喜·其五
作者：陆深
朝代：明

泉声曲曲度江心，知是前山已化霖。巫峡风烟天漠漠，巴渝歌舞晓阴阴。春回䆉稏连村合，凉沁芭蕉到骨深。圣主中兴多法古，宣王云汉有遗音。
利路纪雨八首自广元至柏林驿适久旱得雨口占识喜·其八
作者：陆深
朝代：明

浪博虚名愧此心，真成三日雨为霖。溪声一夜喧新涨，云气千峰结晚阴。喜极翻嫌歌管脆，病馀浑怯酒杯深。窗前最爱芭蕉响，疑有人传太古音。
利路纪雨八首自广元至柏林驿适久旱得雨口占识喜·其六
作者：陆深
朝代：明

飘萧竹树动乡心，却是西川雨酿霖。水绕巴江流渐长，云来巫峡气常阴。不妨柏溜参天下，复爱棠栖隐地深。欲为吾民歌帝力，阳春白雪有馀音。
利路纪雨八首自广元至柏林驿适久旱得雨口占识喜·其四
作者：陆深
朝代：明

人心尽处合天心，消得巴渝三日霖。自信本来调水旱，却缘底事怨晴阴。云封蜀道千山重，江到瞿塘万里深。旧是吾家歌吹海，买教弦管续馀音。
别朱升之
作者：陆深
朝代：明

浅交多别语，情极易忘言。送客风生舵，怀人月到门。夜长偏旅榻，秋早是江村。复向论心地，何年共一樽。
别李时元下第
作者：陆深
朝代：明

吴山苍苍共灯火，潞河悠悠即去途。乍可后期还磊落，莫因远适悲江湖。晴风浪摇四月麦，宿雨帆轻十幅蒲。南国诗成须早寄，风尘清梦客楼孤。
前十年愿丰堂曾识金宗鲁后十年宗鲁之子复至江山如昨而余已老矣不知今吾故吾宁何如耶漫兴一首
作者：陆深
朝代：明

曾看老马五花纹，骥子风神又出群。世上骊黄总相似，不知谁为扫千军。
十一日安陵始得风过桑园
作者：陆深
朝代：明

人生快意宁有此，帆腹饱风走溪水。忆昨跻攀分寸间，今之北船无乃尔。天公大运讵两全，怨者自怨喜自喜。半生纷逐向畏途，首肯分明到物理。华阁滕王高宴中，青衫司马扁舟里。古来此事信有然，坐看明月江心起。
十一月二十日次太平驿见梅花和谢佥宪邦正壁间韵
作者：陆深
朝代：明

山云黯黯复冥冥，酿雪为霖总未成。忽见梅花如着意，即看诗草可怜生。月来粉蝶浑无影，风度黄昏似有声。况与岁寒期更早，玉人消息最分明。
十一月朔与钱国辅江门观涨
作者：陆深
朝代：明

水槛漂垂钓，江门不掩风。望穷东海若，身拟烂银宫。浴日中流急，浮天一苇通。鱼龙吾得免，消息任虚空。
十一月朔江门观涨
作者：陆深
朝代：明

渺渺烟波连海门，长风吹浪昼为昏。矶头锦树随船出，天上银河倒地喧。便欲乘槎贯牛斗，却愁断梗失山村。新寒十月登楼望，岸草汀花半不存。
十七夜待月
作者：陆深
朝代：明

紫阁黄扉切九霄，中秋待月第三宵。天高易识龙文动，海近偏怜蜃气消。十幅秋光障云母，一帘凉影弄冰绡。欲凭弦管吹云散，忽有云间起凤箫。
十二日试灯
作者：陆深
朝代：明

三五近春宵，长空万里遥。预期华月满，先借綵灯烧。
十二月朔雪夜宿宣风馆次壁间韵
作者：陆深
朝代：明

岁晚溪流冻有痕，岭头云日瘴犹浑。向来萍实千年事，一去梅花第几村。高鸟过林惊积雪，长亭催客易黄昏。深惭未遂还吴计，独谱离骚招楚魂。
十二月重渡江东归用前三字韵
作者：陆深
朝代：明

江头十二月十二，忆昨开帆三月三。山川南北俱经遍，气候寒暄已饱谙。月色下澄江更远，潮声惊破梦初酣。君恩难报亲庐近，国事乡心总未堪。
十八夜雨
作者：陆深
朝代：明

细雨斜风转寂寥，闹春灯火第三宵。姮娥爱影收鸾镜，歌吹生寒湿凤箫。此夜金吾还不禁，多情银烛更高烧。阴晴本自关天意，恩怨人间总未消。
十四日放徐州洪逢周一之
作者：陆深
朝代：明

脱险方惊险，思君喜见君。高山共流水，覆雨更翻云。初过留侯国，行经亚父坟。当年谁作计，楚汉欲中分。
十四日晚渡
作者：陆深
朝代：明

团圆宝月漾空明，东去疑从不夜城。风送潮头回别浦，水兼凉气弄新晴。鹊填银汉桥初就，雁布瑶空阵乍成。一棹中流双击楫，隔江时度紫箫声。
十四日济淮
作者：陆深
朝代：明

云霞开晓色，舟楫乱黄流。千古濠梁意，当年帝业州。地灵山绕阙，天近水环楼。壮志随丹检，芳春感胜游。
十日早朝寒甚
作者：陆深
朝代：明

寒重春犹勒，风回雪未消。旂常悬日月，殿阁迥云霄。卿相恭寅协，君王视早朝。天颜殊有喜，胪唱飏箫韶。
十月六日晚登大安门楼望雪山
作者：陆深
朝代：明

岁晚天空旭日晴，雪山当面始分明。登临到我元无约，风景于人似有情。楼阁欲从千里见，云烟谁借一朝清。不知地位高多少，瑶树琪花近五城。
十月十日雨
作者：陆深
朝代：明

南州雨意万山深，毒雾蛮烟半月阴。细草公庭秋淅淅，隔花宫漏夜沈沈。溪流破白添新涨，云岫拖青失旧林。静倚客窗听不厌，乾坤随处望为霖。
十月朔与客汎舟游静安寺
作者：陆深
朝代：明

芦子东西野渡边，前朝宫殿赤乌年。夕阳逗林钟磬响，涌泉堕地珠玑圆。萧然冠服岂傲吏，偶尔宾从如登仙。三江禹迹不可问，一舸鸱夷非昔贤。
华侍读鸿山以红毡纻靴相赠奉谢
作者：陆深
朝代：明

紫毡丝履慰新寒，扈从秋陵路几盘。飞舄空传云外到，舞裀不数掌中看。著来红软身先健，卧对青山梦亦安。情似绨袍人似玉，满怀琼玖报应难。
华盖殿外候驾雪中有怀崔后渠严介溪上陵
作者：陆深
朝代：明
体裁：五言律诗

此去西陵好，花骢并辔行。桥山瞻王气，礼殿肃精诚。候吏供宵饭，归鞭促晓程。立残金殿雪，忆尔到昌平。
华盖殿外候驾雪中有怀崔后渠严介溪上陵
作者：陆深
朝代：明

此去西陵好，花骢并辔行。桥山瞻王气，礼殿肃精诚。吏供宵饭，归鞭促晓程。立残金殿雪，忆尔到昌平。
南乡子·三
作者：陆深
朝代：明
体裁：词

细雨湿秋风。金凤花残满地红。閒蹙黛眉慵不语，情浓。旧恨新愁知几重。飞雁过遥空。岁月如流只向东。帘捲曲房谁共醉，匆匆。惆怅秦楼恁日逢。
南乡子·二
作者：陆深
朝代：明
体裁：词

细雨湿黄梅。深院閒阶处处苔。抱得细筝防浥损，慵开。为谁搊取早归来。有路到天台。欲寄封书没个媒。窗外芭蕉声作阵，可猜。那有相如奏赋才。
南乡子·二
作者：陆深
朝代：明

细雨湿黄梅。深院閒阶处处苔。抱得细筝防浥损，慵开。为谁搊取早归来。有路到天台。欲寄封书没个媒。窗外芭蕉声作阵，可猜。那有相如奏赋才。细雨湿秋风。金凤花残满地红。閒蹙黛眉慵不语，情浓。旧恨新愁知几重。飞雁过遥空。岁月如流只向东。帘捲曲房谁共醉，匆匆。惆怅秦楼恁日逢。细雨湿同云。绣倦鸳鸯五色纹。凝望天涯音信杳，微矄。打窗风雪不堪闻。倚遍旧笼薰。泪痕空沁石榴裙。自捻腰围牢约准，东君。莫比今宵减几分。
南乡子·其三
作者：陆深
朝代：明

细雨湿同云。绣倦鸳鸯五色纹。凝望天涯音信杳，微矄。打窗风雪不堪闻。倚遍旧笼薰。泪痕空沁石榴裙。自捻腰围牢约准，东君。莫比今宵减几分。
南宫北郭踏雪
作者：陆深
朝代：明

前夜维扬玩寒月，今朝燕冀寒踏雪。百年快事能几回，谁料兹行两奇绝。漠漠郊原一掌平，纷纷珠贝缀难成。玉堂瑶圃随行上，缟带银杯逐步生。复有软舆和盖重，何似渔翁一蓑冻。白马翩翩千里骄，红旗闪闪长亭送。臂鹰走狗谁家儿，颇忆东原年少时。双飞一箭穿云下，九尾千年匝地驰。壮气老来馀白首，熊裘貂帽鹅黄酒。扫竹寻梅何事无，柳絮梨花随处有。东方又动朝日红，耀色流光四望通。矮屋欲埋孤出栋，遥山先映最高峰。试问天公资发育，前须巽二后滕六。苍生赤腹望丰年，黄扉紫阁尤惊目。谁持坚白攻异同，燮理调和唯至公。不见狻猊巧抟换，消得东皇一夜风。
南峪雨后取道上五台
作者：陆深
朝代：明

六月萧然似晚秋，登高重整木绵裘。即看满涧泉初出，知是前岩雨乍收。碧嶂旋随孤鸟没，白云常傍古松留。幽芳一路无人采，何处三山更十洲。
南峰书院
作者：陆深
朝代：明

南峰主人颜如玉，更向峰前筑书屋。虹光夜夜贯斗牛，秀色冉冉连嵩祝。复有家传万卷馀，累朝诸父皆诗书。子云寂寞空玄阁，诸葛经纶有草庐。南州高士元同谱，玉树冰壶映千古。风骚共许国无双，韦杜浪誇天尺五。孤标绝壁倚春晴，风动芸香满院生。常留云气从龙出，须种梧桐听凤鸣。
南旺湖
作者：陆深
朝代：明

南旺湖中水接天，南旺湖上多渔船。榔声刮地风声急，赤鲤乌鱼不论钱。
南旺湖二首
作者：陆深
朝代：明

爱此长堤夹树行，北来乡土倍关情。青山白水浑相似，只欠提壶布谷声。远水贴天霜破晓，微风无力摇枯草。青蝇不点烂银盘，湖上无山湖更好。
南旺湖二首·其一
作者：陆深
朝代：明

爱此长堤夹树行，北来乡土倍关情。青山白水浑相似，只欠提壶布谷声。
南旺湖二首·其二
作者：陆深
朝代：明

远水贴天霜破晓，微风无力摇枯草。青蝇不点烂银盘，湖上无山湖更好。
南望水涩舟不得去同行者谋就陆戏成自慰
作者：陆深
朝代：明

春江多柳花，风起花还飞。夕阳敛飘荡，委地相因依。行止谅有数，蚤暮同所归。百年总行旅，安用长歔欷。羲和无东回，安乐诚几希。眇焉泣岐子，人远事己非。飘飘山水间，志愿良不违。朝多清风来，暮多繁星辉。古称太史公，千载钦嘉徽。
南楼对镜见白发
作者：陆深
朝代：明

得一日，过一日，鬓边白发参参出。有个知音教我染，有个知音教我摘。摘染有何益，世间多少少年郎，要白不得白。
南浦阻风
作者：陆深
朝代：明

西风催逝水，一片布帆轻。渺渺江鸥去，离离锦树明。兴高偏有恨，秋老最关情。咫尺溪南路，天留访戴行。
南溪
作者：陆深
朝代：明

四面溪山如画里，扁舟南下更悠哉。薰风五月常先到，梅花一枝偏早开。茅作小斋俱背水，月临午夜独登台。朝宗万派俱通海，遥向鄱阳一脉来。
南窗试笔砚二首
作者：陆深
朝代：明

紫阁花深吏散衙，肘悬金印净胡沙。山中亦有閒勋业，拓得兰亭上白麻。减却尘缘六十馀，背山花木面山居。炉烟茗椀春风里，龙尾鸲睛自著书。
南窗试笔砚二首·其一
作者：陆深
朝代：明

紫阁花深吏散衙，肘悬金印净胡沙。山中亦有閒勋业，拓得兰亭上白麻。
南窗试笔砚二首·其二
作者：陆深
朝代：明

减却尘缘六十馀，背山花木面山居。炉烟茗椀春风里，龙尾鸲睛自著书。
南窗试笔砚二首·其二
作者：陆深
朝代：明
体裁：七言绝句

减却尘缘六十馀，背山花木面山居。炉烟茗碗春风里，龙尾鸲睛自著书。
南翔寄姚文光
作者：陆深
朝代：明

欲访高人宅，先为倒屣迎。何如溪上路，空复雪中情。风雅还千载，云霄近五城。东流与归棹，曲曲大江清。
南还途中有作
作者：陆深
朝代：明

两日出城重作客，一年长至马蹄中。履霜夜展东陵祀，到海山回万里风。平望岁华摇御柳，南来王气满珠宫。何人寒谷能吹律，正见祥云映日红。
南郊雪后斋宫候朝
作者：陆深
朝代：明

雪片烟绡积渐和，紫坛瑶殿接星河。风行法驾尘飔尽，云护真龙雨意多。万乘旌旗环御跸，千官綵绣湿恩波。扬雄老献河东赋，何似明堂九德歌。
南郊驾出
作者：陆深
朝代：明

南郊清禁锁乾文，时倚斋居望瑞云。帝辇欲来香满路，宫门乍启晓初分。芝房桂栋圜丘殿，虎旅龙骧太乙军。昔日杨雄空丽藻，唯将羽猎奏明君。
南里杨用之宪副朝回遂归共游城南嘉山
作者：陆深
朝代：明

二月二日榆关春，流杯犹在迹俱陈。溪风扑面知新候，野老传名爱古人。山外有山青不断，客中逢客意偏亲。桑田沧海寻常事，共惜尊前万里身。
南陵王望云楼
作者：陆深
朝代：明

五色云中本帝州，梁园更起望云楼。太行西去天逾近，华表归来鹤暂留。贝阙珠宫元渺渺，白衣苍狗自悠悠。凭将一掬思亲泪，洒向朱阑最上头。
卧龙谣
作者：陆深
朝代：明

龙卧不行天，龙吟梁甫篇。借龙何处所，行雨遍三川。三川山势常含雨，北风不断东风驶。赤龙上天掉龙尾，更遣流星促龙起。定军山中龙骨藏，龙光夜夜拂咸阳。
即景
作者：陆深
朝代：明

江门日日弄扁舟，雨雨风风得自由。昨夜桃花新水涨，鲚鱼多在碧莎洲。
县斋春宴
作者：陆深
朝代：明

蓬莱方丈像三山，舞象驯狮效百蛮。人自东郊向南郭，春从天上到人间。
县衙随班
作者：陆深
朝代：明

幄殿高悬绛节朝，龙纹浮动瑞烟飘。地当东海开黄道，仗倚中天切紫霄。花县千城临禹贡，华封万口祝唐尧。年时正忆胪传里，玉笋金铺具百僚。
又闺词四首
作者：陆深
朝代：明

庭锁繁花昼景长，绣针刻晷记春光。行天嫌杀金乌懒，到得黄昏怯上床。池馆残妆坐晚凉，自将金弹打鸳鸯。打得鸳鸯各飞去，白莲花度并头香。帘下风来月影过，萧萧梧叶下庭柯。起看凤历论时令，夜刻如今未当多。娇娥自画晓鸦蟠，独对梅花拄颊看。直到夜深眠不得，衾笼芸火斗严寒。
又闺词四首·其一
作者：陆深
朝代：明

庭锁繁花昼景长，绣针刻晷记春光。行天嫌杀金乌懒，到得黄昏怯上床。
又闺词四首·其三
作者：陆深
朝代：明

帘下风来月影过，萧萧梧叶下庭柯。起看凤历论时令，夜刻如今未当多。
又闺词四首·其二
作者：陆深
朝代：明

池馆残妆坐晚凉，自将金弹打鸳鸯。打得鸳鸯各飞去，白莲花度并头香。
又闺词四首·其四
作者：陆深
朝代：明

娇娥自画晓鸦蟠，独对梅花拄颊看。直到夜深眠不得，衾笼芸火斗严寒。
双挽
作者：陆深
朝代：明

萧萧松柏北邙道，连理凋残风日清。地下有灵龙合剑，人间无主鹤归城。山西短日迷椿影，机上残灯照雨声。四尺碑头字如掌，行人读遍汝南评。
发平潭
作者：陆深
朝代：明

流年如水客程遥，又是王正第二朝。关塞极天三晋国，风烟入望五云霄。名山有副藏迁史，击壤无功颂帝尧。千里不妨随騕袅，一枝终自负鹪鹩。
发新津风日甚佳有述
作者：陆深
朝代：明

江山偏觉此行多，爱听巴音入棹歌。锦树微茫连岸脚，画船掀舞出盘涡。山云欲起常迎日，水鸟惊飞不离波。为客十年劳胜赏，朝天万里又经过。
发昌平
作者：陆深
朝代：明

山城丽淑景，沙堤度轻舆。身从云中归，疑有云生裾。离离列巘崿，蔼蔼越里墟。时有桃李花，无言临涧隅。
发西店驿
作者：陆深
朝代：明

海峤不可即，林峦互盘萦。依依度阡陌，靡靡事前征。仆夫秖趋骛，昏晓各有程。岂不爱岁月，娱此山水清。少小四海志，老大竟何成。伏辕伤局促，履境戒高盈。南中气候早，三月竞深耕。林烟起菑畬，园风动茅衡。物华遂敷畅，旅怀倦将迎。喧寂会所适，感叹重含情。
发谷亭
作者：陆深
朝代：明

晓乘江涨下徐州，秋气侵人著眼浮。小棹载青莲子摘，甫田摇绿豆花收。林蝉泣露鸣无节，江雁和云去不留。时物每惊羁旅改，江山未惬壮心游。乘槎欲奉张骞节，作赋思登王粲楼。薪火千年湘水哭，干戈满地浣溪愁。良辰胜境难兼得，久客穷途易并忧。桂桨兰桡轻日费，笔床茶灶远风流。吕梁山势危奔马，邵伯波光荡没鸥。雨蚀龙蛇残石里，月明箫管夜桥头。山连天阙遥通海，帆带风花故满舟。此日悬知真有助，当年自分总无求。梦魂偏向家山入，习气难除书卷抽。寄语篙师休汗漫，倚庐人老不禁秋。
叠韵荅严介溪赏莲
作者：陆深
朝代：明

红衣翠盖玉阑边，一曲新凉闻采莲。芳润似擎金掌露，清芬疑惹御炉烟。主人元是瀛洲客，胜赏真成陆地仙。别后难忘定何处，一楼风雨五更前。
叠韵荅柴德美黄门
作者：陆深
朝代：明

藻思芙蓉露下秋，远过王粲赋登楼。时焚左掖三千疏，曾定山东一百州。独客琴书残腊尽，中天台殿瑞烟浮。夕阳无限凭高兴，兴汝同怀北顾愁。
可泉图
作者：陆深
朝代：明

我识可泉三十年，今朝为赋可泉篇。秦川蜀川浑漫尔，相忆相逢俱偶然。君家去天才尺咫，云树苍苍万山里。羲昊曾留画卦文，陆郎未试煎茶水。当年妙小富文章，春日承恩上玉堂。客过每劳占剑气，人传从此破天荒。一朝汨没青山下，印月行风倍潇洒。遥从西郡梦三刀，又向南台骑五马。皖城东下是苏州，银色流璃万顷秋。匡庐天外飞犹落，杨子江心泥不流。济南突地七十二，钱塘江头水西寺。还将词翰旧风流，总属参知新政事。一夜秋期梦故乡，某山某水暂徜徉。如流车马来阿曲，似水门庭复晋阳。晋阳相看吾已老，开图宛听泉声好。白练横拖万里长，银河倒挽三山小。溶溶漾漾更逶迤，东流终向凤凰池。聊从汉使乘秋日，正是商岩大旱时。满地苍生望霖雨，天瓢一滴何如此。由来邹孟达逢原，安用蒙庄齐物理。谁云嶓冢不胜舟，谁谓昆崙最上头。请看逝者无昏旦，化作江河入海流。
史泾西发
作者：陆深
朝代：明

西去青山入望多，栋花风信水云和。田家秧马黄梅雨，谷口渔榔白苧歌。星馆宛如天上列，画船疑向镜中过。人生合住江南老，何处沧浪与碧波。
史泾西发
作者：陆深
朝代：明
体裁：七言律诗

西去青山入望多，楝花风信水云和。田家秧马黄梅雨，谷口渔榔白苧歌。星馆宛如天上列，画船疑向镜中过。人生合住江南老，何处沧浪与碧波。
后乐堂家宴守岁
作者：陆深
朝代：明

歌管声喧饯岁除，大江东下抱閒居。夜筵椒酒元随量，春帖桃符手自书。老去何妨髫鹤发，归来犹及馔鲈鱼。十年万里风和雨，此夕团圞画不如。